
CADEŢII CLONE 


Cu mult timp în urmă, într-o galaxie departe, departe... 


Capitolul 1 


Vuietul focurilor de blaster umplu aerul şi exploziile răsunară peste tot. 
Inamicul se apropia. O mică forță de soldaţi clone, cunoscută sub numele de 
Escadronul Domino, îşi croia cu grijă drum prin câmpul de luptă înşelător. 

Trupele de clone ale Marii Armate a Republicii formau linia întâi în războiul 
împotriva Alianței Separatiste. Contele Dooku, liderul acestei grupări malefice, 
pusese la cale distrugerea Republicii şi căuta să controleze galaxia. Armata de clone 
fusese creată pentru a apăra Republica împotriva armatei masive de droizi a lui 
Dooku, o forță aparent de neoprit, care deja făcuse ravagii în întreaga galaxie. 

Brusc, Escadronul Domino fu înconjurat de o forță uriaşă de droizi de luptă. 
Aceştia blocară ieşirile în toate direcţiile. Clonele înfruntară forța superioară 
ripostând la foc şi făcând tot posibilul să scape. 

Chiar atunci, comunicațiile reveniră brusc la viață. 

— Aici Comandamentul, anunţă o voce de computer. Trebuie să străpungeți 
liniile inamice şi să luaţi cu asalt turnul. 

Escadronul Domino se uită imediat în jur după semnele unui turn, care trebuia 
să fie prin apropiere. Cu toate astea, clonele văzură doar valuri după valuri de droizi 
de luptă care se apropiau. Una dintre clone strigă peste zgomotul zăngănit al 
droizilor de luptă care se apropiau. 

— Tocmai au sosit ordine prin comunicator să... 

— Cu toţii am auzit ordinul, Echo! îl întrerupse o altă clonă. 

Din ce în ce mai multe focuri de blastere şuierară pe deasupra capetelor lor. În 
tonul celeilalte clone rezona faptul că nu era deloc mulțumit de situație şi de 
progresul Escadronului. Oricare ar fi fost misiunea lor, Escadronul era departe de a o 
îndeplini cu succes. 

— Nu-mi mai spune aşa! strigă prima clonă, căreia, în mod evident, nu-i plăcea 
noua sa poreclă Echol. 

— Atunci nu mai repeta fiecare ordin ca un ecou! strigă o a treia clonă de sub 
casca sa de protecţie. 

Toate clonele purtau armuri albe cu marcaje verzi similare. Războinicii clone 
arătau la fel. Ceea ce nu era de mirare, din moment ce toți descindeau din ADN-ul 
faimosului vânător de recompense Jango Fett. Fuseseră creați genetic pe planeta 
Kamino, ca soldați, pentru a servi în Marea Armată a Republicii, fuseseră antrenați 
ca soldați încă de la naştere şi erau considerați una dintre cele mai eficiente forțe de 
luptă din galaxie. 

Toţi aceşti soldați, antrenați la cel mai înalt nivel şi absolut identici ca aspect, 


1 Echo — Ecoul. 


se distingeau prin abilități şi personalități individuale. Fiecare clonă avea propriul 
număr de identificare. Cu toate astea, în timp, majoritatea soldaților clone căpătau 
porecle, care nu de puţine ori le erau atribuite în luptă. 

O clonă cu un tun blaster rotativ Z-6 trecu în fugă pe lângă Echo, spre câmpul 
de luptă plin de fum. 

— Mai puţine palavre şi mai mult foc! strigă clona în timp ce trecea pe lângă ei. 
Haideţi, să afumăm capetele astea cromate şi să avansăm spre cetate! 

Împuşcătură după împuşcătură țâşneau din cele şase ţevi ale mini-tunului 
său spre rândurile droizilor de luptă. 

— CT-782! strigă Echo către clona cu mini-tunul. Ai rupt formația! 

Dar CT-782 continuă să alerge, trăgând încontinuu în droizii de luptă care 
înaintau. 

— Ţine-te după mine, bine? strigă el. 

Echo suspină. Întreg Escadronul privi cum CT-782 dobori în scurt timp toți 
droizii de luptă din calea sa. Lui Echo îi fu clar că, în mod sigur, nu aveau să 
reuşească să termine misiunea în acest fel. Soldaţii clone erau antrenați să urmeze 
ordinele. Există reguli pentru situații ca aceasta, gândi el, şi acele reguli trebuie 
respectate. 

— Ne-a eliberat o cale, spuse clona cu numărul CT-28-631, ieşind şi ea din 
formație şi urmându-l pe CT-782. 

Echo observă cum şi cealaltă clonă încălca toate regulile şi alerga direct în 
focul blasterelor inamice. 

— Mă duc..., începu soldatul aruncând o privire înapoi. 

Dar nu îşi putu termina propoziția pentru că unul dintre colegii săi clone îl 
trase la pământ, în timp ce un proiectil de blaster îl rată de puţin la nivelul capului. 

— Mulţumesc, CT-275555, spuse CT-28-631, ridicându-se din nou în picioare. 
Se gândi numele fratelui său clonă, apoi spuse: CT-2755... 

— Doar Fives, strigă clona. Numele meu este Fives, din cauza tuturor acelor 
cinci din indicativul meu. 

— Da, şi te va rupe în cinci bucăți dacă nu ţii capul jos, glumi o altă clonă, cu 
numărul CT-4040. 

Echo aruncă o privire spre droizii de luptă care înaintau şi apoi se uită la 
restul Escadronului care se certa şi striga în mijlocul bătăliei. Cetatea nu se vedea 
nicăieri. Grupul refuza să primească ordine de la Comandament, iar formaţia lor se 
destrămase şi ea. Păşi în fața soldaților, frustrat. 

— Ce-ar fi să urmăm ordinele? Acesta este ultimul nostru test practic. 

Celelalte clone se întoarseră spre el. Deşi toți purtau căşti, el ştia cum arătau 
expresiile lor. 

— Vrei să nu mai încerci să dai ordine? strigă CT-782. Nu tu eşti la comandă 
aici. 

Nu, Echo nu era la comanda trupelor. Se părea că niciunul dintre ei nu era la 
comandă. Clonele continuară să se certe, iar droizii de luptă se apropiară. 


Mult deasupra bătăliei, Maestra Jedi Togruta Shaak Ti privea lupta de pe o 
punte de observație securizată. Din acest punct de observație, se putea vedea că 
întregul câmp de luptă nu era altceva decât un vast hangar de antrenament. 


Clonele se aflau în mijlocul unei piste cu obstacole supradimensionate. Aceasta 
era formată din platforme ridicate şi coborâte, cu zeci de bariere de protecţie plasate 
în puncte strategice. La fiecare colț al terenului se afla o turelă mare, în care droizii 
operau arme grele, care ţineau clonele sub un foc constant. 

Sub platforma de observare se ridica o turelă cu mai multe etaje. Aceasta era 
ținta Escadronul Domino: Cetatea. 

Bătălia care se desfăşura acolo jos nu era nimic mai mult decât un exercițiu de 
antrenament. Escadronul Domino, un grup de tineri cadeți clone, purtau armuri 
simple de antrenament şi se aflau în mijlocul unei bătălii înscenate. Droizii de luptă 
erau controlați de un computer aflat pe puntea de observaţie. 


Capitolul 2 


Maestra Jedi Shaak Ti stătea pe puntea de observaţie cu o expresie serioasă. 
Fiind de origine Togruta, montraliile2 mari albastre cu alb şi lekkuurile îi marcau 
înfăţişarea. Tonul pielii sale părea a fi de un roşu ars, iar ochii îi erau încadrați de 
semne albe distinctive. Purta prestigioasele bijuterii din dinți de Akul, semn că 
învinsese de una singură una dintre puternicele fiare. Akul era singura creatură de 
pe planeta lor natală, Shili, de care se temeau Togruta. Înfrângerea unuia era un 
semn de putere. 

În calitate de membră a Înaltului Consiliu Jedi, Shaak Ti fusese însărcinată să 
supravegheze pregătirea cadeţilor clone de pe planeta Kamino. Ea credea că o 
pregătire adecvată îi perfecționa pe războinicii clone. Asta era mai important decât 
experiența. Armata de clone trebuia să îndeplinească standardele unei maşinării de 
luptă fără cusur, iar oricărei clone care nu reuşea să o satisfacă pe Shaak Ti, nu 
avea să i se permită să servească în armata clonelor. 

Jedii, în calitate de pacificatori, se opuseseră inițial planului Republicii de a 
alinia o armată de soldați clonă. Dar îşi dăduseră rapid seama că aceşti soldați 
reprezentau singura şansă a Republicii de a-l învinge pe Contele Dooku şi armata sa 
de droizi. Până acum, Jedii nu numai că se alăturaseră războiului, dar preluaseră 
chiar şi comanda parțială a armatei de clone. 

Shaak Ti se întoarse spre Bric şi El-Les. Cei doi vânători de recompense 
fuseseră angajaţi să ajute la antrenarea cadeților clone. Amândoi dețineau gradul de 
Subofițer Şef, cel mai înalt grad de subofițer. 

— Unitatea de acolo pare să aibă probleme, observă ea. Ce recomandaţi? 

Bric, un Siniteean călit în luptă, nu îşi putu ascunde dezgustul față de 
performanța slabă a clonelor. Siniteenii erau un popor extrem de inteligent, cu capete 
mari şi chele care semănau cu nişte creiere uriaşe. 

Bric îşi concentră ochii galbeni fără pupile asupra lui Shaak Ti. 

— Ei bine, nu sunt un Jedi, aşa că vă rog să-mi iertați candoarea, dar părerea 
mea este că eşuează complet în acest moment, spuse el. Trimiteţi-i pentru ore de 
recuperare cu 99 şi cu ceilalți respinşi. 

Al doilea vânător de recompense interveni în grabă. Era un Arcona, având o 
piele de reptilă, întunecată şi netedă, şi un cap ascuțit cu ochi mari şi galbeni. 

— Încă nu trebuie să renunțăm la ei, judecă El-Les. Părea mult mai înţelegător 
față de situaţia dificilă a Escadronul Domino decât partenerul său. Nu uitaţi că acesta 
este doar un test practic. Şi, lăsând asta la o parte, testul Cetăţii este conceput în 
mod deliberat pentru a fi unul dificil. 

Bric nu păru deloc convins. Siniteenii hiper-inteligenți erau excelenți la cifre şi 
detalii şi aveau capacitatea de a calcula salturi hiperspaţțiale complexe fără ajutorul 
unui navicomputer. Cu toate astea, ei priveau adesea ființele vii în acelaşi mod rigid. 
Neglijau posibilitatea că lumea putea să se schimbe sau să se adapteze. 


2 Montraliile - organe senzoriale care ies din capul unui Togruta. Montraliile sunt coarne goale, 
asemănătoare unor conuri, care ies din vârful craniilor, formând un organ extrasenzorial capabil să 
simtă mişcarea obiectelor fizice din jur pe o rază de acțiune de până la 25 de metri. Montraliile unui 
Togruta cresc în înălțime odată cu vârsta: în adolescenţă, arată ca nişte simple umflături pe cap, dar 
la vârsta adultă se înalță mult deasupra capului. Togruta masculi posedă montralii mai mari şi mai 
ascuțite decât femelele. 


— Alte escadroane pregătite de noi s-au ridicat la înălțimea provocării, El-Les, 
replică Bric. Cu uşurinţă, chiar. 

— Poate că Escadronul acesta este unic, replică El-Les. 

— O clonă este o clonă, spuse Bric. Nici mai mult, nici mai puțin. Unicitatea 
nu-şi are locul în război. 

— Deşi nu sunt de acord cu acest sentiment, Bric nu greşeşte, interveni 
Maestra Jedi, în timp ce privea Escadronul Domino care se lupta cu provocarea. Nici 
măcar nu erau aproape de Cetate. Aceşti cadeți sunt departe de a fi perfecţi. 


Jos, pe terenul de antrenament, cadeţii clone continuau să se chinuie cu 
misiunea lor. 

— Nu pot lovi nimic de aici, strigă CT-782 către grup, fugind şi lăsându-i pe 
ceilalți în urmă. 

— Nu, trebuie să ne supunem ordinelor! strigă Echo după el. 

Apoi, un fulger laser îl lovi direct în piept şi îl aruncă la pământ. 

— Cel cu indicativul Echo nu se adaptează niciodată la situație, comentă 
Shaak Ti, întorcându-se spre vânătorii de recompense. 

CT-782, fără să ţină cont de faptul că fratele său clonă fusese doborât, trăgea 
cu furie asupra unui grup de droizi aflați pe o platformă ridicată. 

— CT-782 pare să-şi urmeze propriul drum, remarcă El-Les din poziția sa de 
observator. Nu poate face totul de unul singur. 

CT-4040 şi Fives se adăpostiseră în spatele unui transportor de trupe şi se 
certau cu privire la ce să facă în continuare. 

— Du-te tu, spuse CT-4040, te acopăr eu. 

— Eu sunt cel mai bun trăgător, preciză Fives. Du-te tu. 

— Nu, du-te tu! strigă CT-4040 înapoi. 

Între timp, cei doi nu observară grupul de droizi de luptă care se furişau prin 
spatele lor. Focurile de blaster îi loviră de nicăieri, şi îi trântiră la pământ. 

— Uită-te la ăia doi, spuse Bric cu dezgust. Dacă te cerți pe câmpul de luptă 
sfârşeşti prin a muri. Se uită în jos la CT-28-631. Oh... Şi ultimul, de asemenea. 

În mod previzibil, CT-28-631 aproape că fu şi el împuşcat. 

— Mă predau! strigă el către droizii de luptă. Mă predau! 

— Mai trebuie să spun ceva? conchise Bric. 

Shaak Ti se îndreptă gânditoare spre computerul care controla exercițiul. 

— Dacă aceşti cadeți nu-şi depăşesc egoismul lor miop, opină ea, nu vor fi 
niciodată o unitate. Unitatea este cea care câştigă războaiele, domnilor. 

Se întoarse către computer şi ordonă. 

— Termină exercițiul pentru Escadronul Domino. 

În timp ce computerul oprea exercițiul de război, Shaak Ti îl apelă pe 99: 

— Vrei să trimiți o echipă de curăţenie în zona de antrenament? 

— Da, Doamnă, răspunse 99, un războinic clonă defect, oarecum micuț, care 
făcea lucrări de întreținere şi curățenie în zona de antrenament. Mă voi ocupa eu de 
mizerie. 

Bric arătă cu degetul spre 99. 

— Ar trebui să-l instruieşti pe acest 99 să curețe şi mizeria numită Escadronul 
Domino, îl sfătui el pe El-Les şi părăsi încăperea. 


Jos, pe câmpul de luptă, Escadronul Domino se reorganiza. 

— Aproape am ajuns de data asta, spuse Echo. 

— Da, aşa e, şi arătăm cu toții complet diferiți, glumi CT-4040. 

CT-782 văzu că se apropie 99 şi începe să adune bucăţile de resturi 
împrăştiate pe sol de droizii de luptă distruşi. 

— Îmi pare rău pentru mizerie, spuse CT-782. 

— Nu-i nimic, băieți, răspunse 99, aţi încercat. 


Capitolul 3 


Escadronul Domino stătea tăcut în turboliftul care îi cobora din complexul cu 
terenul cu obstacole. Clonele nu se născuseră ca să accepte eşecul. 

După ce lăsară în urmă clădirea de antrenament, intrară în cazarmă, îşi 
dădură jos armura şi îmbrăcară uniformele lor roşii, identice, de cadeți. Unul câte 
unul, trecură pe lângă 99, care le lua armele şi căştile şi le introducea înapoi în 
inventar. 

— Nu ar trebui să vă faceți griji, îi linişti 99. Majoritatea clonelor trec exercițiul. 

— Dar nu chiar toate, nu-i aşa, piticule? replică CT-782 cu un râset aspru. 

99 ignoră insulta şi îşi continuă munca. Nici măcar nu fusese aprobat să se 
antreneze ca soldat clonă. Nu i se dăduse niciodată şansa de a dovedi că putea face 
mai mult decât să curețe după toți ceilalți. 

În timp ce CT-782 se îndrepta împreună cu ceilalți spre vestiare, auzi 
lamentările familiare ale lui Echo. 

— Haideţi, băieți, se plânse Echo. Avem ordine de urmat. 

CT-782 clătină din cap. De câte ori mai auzise asta până atunci? 

La ce sunt bune regulile şi ordinele când eşti sub focul droizilor? gândi el. 

— Există o singură regulă pe câmpul de luptă: cel care are cel mai mare blaster 
câştigă, îl corectă el pe Echo. 

— Nu ştiu, adăugă CT-4040 cu un zâmbet. Cred că totul a mers destul de bine, 
până la urmă. 

Fives se încruntă la el. 

— Nu mai face glume. 

În general, era de acord cu Echo. Dacă voiau să treacă de antrenament, 
trebuiau să urmeze ordinele. Dacă eşuau, nu ar fi existat o a doua şansă. Atunci nu 
ar mai fi devenit niciodată războinici clone. 

CT-28-631, clona care aproape fusese împuşcată în cap, făcu un pas în față. 

— Putem, vă rog, să nu ne mai certăm? întrebă el. 

CT-782 se uită în jur. 

— Poţi, te rog, să nu te mai porți ca o momeală pentru droizi? întrebă el înapoi. 

Din acel moment, CT-28-631 avea să fie cunoscut sub numele de Droidbaită. 

— Îmi stai în cale. 

— De fapt ne stă tuturor în cale, replică Fives. 

CT-782 făcu un pas spre Fives. 

— Dacă vrei să fii cel mai bun, spuse el, blocând calea celeilalte clone, trebuie 
să gândeşti în consecință. lar eu gândesc ca un soldat ARC. 

Soldaţii ARC? erau soldaţi clone foarte avansați — cei mai buni dintre cei mai 
buni. 

— Soldaţii ARC urmează ordinele, adăugă Echo, ştiiind ce avea să se întâmple. 

CT-782 se întoarse şi veni față în față cu Echo. 

— Poţi să mai spui asta o dată, te rog, Echo? lătră el. 

Echo îi susținu privirea lui CT-782, dar rămase tăcut. Apoi trecu pe lângă 


3 Droidbait - Momeală pentru Droizi. 
+ Advanced Recon Commandos - cunoscute ca trupele ARC - Trupe Comando pentru Recunoaştere 
Avansată. 


tovarăşul său, dându-i un ghiont puternic. CT-782 se întoarse şi îl ameninţă pe Echo 
cu pumnul. Cele două clone se puseră în poziție de atac. Erau gata să rezolve 
problema o dată pentru totdeauna. 

— Ajunge! strigă o voce. 

Clonele se întoarseră, îl văzură pe Bric, şi luară imediat poziție de drepți. 

Vânătorul de recompense Siniteean se adresă clonelor. 

— Dacă veți lupta cu droizii la fel cum vă luptaţi între voi, ați putea avea o 
şansă. 

— Ne pare rău, domnule Subofițer Şef, se scuză Echo. 

CT-782 fu mai puţin dornic să-şi ceară scuze. 

— Ei bine, domnule Subofițer Şef, începu el, poate că problemele noastre vin 
din cauza antrenamentului. Aş prefera să am ca instructor un Jedi în locul unui 
mercenar vânător de recompense. 

— Jedii nu au timp să instruiască soldați de rând ca tine, replică tăios 
vânătorul de recompense. Pentru asta m-au angajat. Bric luă o pauză şi se uită la 
cadeți din cap până în picioare. Ascultaţi cu atenţie, băieţi, reîncepu el. Când mi-aţi 
fost repartizați, am avut mari speranțe în voi. Acum ne apropiem de sfârşitul 
pregătirii voastre şi nici măcar nu ați început să vă dezvoltați la înălțimea 
aşteptărilor. Chiar şi clona aia rebut numită 99 are mai multă minte decât voi, iar el 
face doar muncă de întreținere! 

99 încercă să ignore şi acea insultă şi să îşi continue munca, dar nu se putu 
abține să nu se întoarcă spre Bric. 

— Nu eşti tocmai corect față de băieți, spuse el. 

Bric se întoarse dezgustat să plece. 

— Nu sunteți cu toţii decât o pierdere de timp, adăugă el în timp ce ieşea. 

Escadronul Domino rămase în urmă supărat şi tăcut. 


Maestra Jedi Shaak Ti stătea în fața Primului Ministru Kaminoan, Lama Su, în 
biroul său alb şi slab mobilat din inima capitalei Tipoca City. La fel ca toate oraşele 
de pe planeta acvatică Kamino, Tipoca City era format dintr-o rețea interconectată de 
clădiri cu domuri, aşezate pe piloni masivi, mult deasupra oceanului. 

Kaminoanii erau ființe înalte şi zvelte, cu pielea albă şi palidă şi cu gâturi 
lungi. Lama Su purta un guler înalt şi rigid, care îi ajungea pe toată lungimea 
gâtului, precum şi hainele oficiale ale funcției sale. 

Shaak Ti era îngrijorată de ultimul lot de clone, mai precis de Escadronul 
Domino. Se părea că în curând, Republica nu va mai avea capacitatea de a crea trupe 
de clone complet funcționale. 

— Vă înţeleg îngrijorarea, Maestră Jedi, zise Lama Su. De la moartea nefericită 
a lui Jango Fett, a trebuit să-i folosim masiv ADN-ul pentru a produce clone. 

— Un Jedi nu simte nicio îngrijorare, Lama Su, replică Shaak Ti. Am observat, 
totuşi, că această unitate de clone... 

— Este deficientă? concluzionă Kaminoanul. Nu pot decât să vă recomand să 
cercetaţi galaxia şi să găsiți un donator potrivit pentru viitoarele voastre clone. 

Kaminoanii dezvoltaseră şi perfecționaseră această formă de tehnologie de 
clonare cu multe generaţii în urmă. Începuseră să creeze primele clone ale lui Jango 
Fett cu zece ani înainte de izbucnirea Războaielor Clonelor. Lucraseră în secret — nici 


măcar Înaltul Consiliu Jedi nu ştiuse despre activitatea lor. Abia după ce Maestrul 
Jedi Obi-Wan Kenobi descoperise fabrica de clone de pe Kamino, galaxia aflase 
despre clone. Apoi, după ce Maestrul Jedi Mace Windu îl ucisese pe Jango Fett în 
Bătălia de pe Geonosis, armata de clone fusese folosită pentru prima dată. Fără Fett, 
însă, Kaminoanii nu şi-au putut reînnoi sursa de ADN. 

Cu fiecare producție a unui nou lot de clone, ADN-ul folosit devenea tot mai 
impur. În cele din urmă ar fi devenit inutil. 

Un alt Kaminoan intră în biroul lui Lama Su şi aduse o tavă cu băuturi. 

— Şi cum rămâne cu clonele produse până acum? întrebă Shaak Ti. 

— După cum ştiţi, răspunse Lama Su, producţia de clone nu este întotdeauna 
la fel de bună. Uneori, eforturile noastre nu sunt încununate de succes. 

— Sugerezi să renunțăm pur şi simplu la Escadronul Domino? întrebă Shaak 
Ti. Vorbim despre ființe vii şi nu despre obiecte. 

Lama Su rămase tăcut pentru o clipă. 

— Credeam că un Jedi nu-şi arată îngrijorarea, replică el în cele din urmă. În 
calitate de General a cărui responsabilitate include instruirea, decizia cu privire la ce 
să faceți cu clonele vă aparține, Maestră Jedi. 


Capitolul 4 


A doua zi, Escadronul Domino se afla, alături de alte câteva escadroane de 
cadeți clone, într-un hangar din zona de antrenament a Complexului Militar 
Kaminoan, cel mai mare centru de antrenament al clonelor de pe Kamino. 

Bric se afla în fața trupelor, gata să li se adreseze. Alături de el se afla un 
soldat ARC cu armura plină de cicatrici de luptă şi purtând însemnele escadronului 
său. Trupele ARC se numărau printre cei mai pricepuţi soldați din galaxie. Fiecare 
soldat clonă spera să ajungă într-o zi printre ei, dar cu toții ştiau, în egală măsură, 
că puțini dintre ei vor reuşi să facă acest lucru. 

— Domnilor, îşi începu Bric discursul. Care dintre voi ar dori să devină soldat 
ARC? 

— Eu vreau, domnule! strigară cadeţii laolaltă. 

— Mai întâi trebuie să treceţi testul final, continuă Siniteeanul. Aş dori să vi-l 
prezint pe Comandantul Colt din Batalionul Rancor. 

Comandantul ARC făcu un pas în față. Avea o figură impunătoare şi emana 
încredere şi experienţă. 

— Vreau să vă reamintesc, soldați, că suntem umăr la umăr pe aceste fronturi, 
începu el. Şi uneori ne certăm unii cu alții, dar totuşi suntem întotdeauna uniți. 
Regula numărul unu: luptăm împreună. Făcu o pauză şi îşi lăsă privirea să treacă 
peste tinerii cadeți. Deci. Cine este gata să facă primul pas înainte? 

Soldatul ARC se uită în jur. 

— De ce să nu începem cu unitatea care a terminat testul practic în timp 
record? Timp demn de un soldat ARC. 

— Cred că se referă la noi, băieți, murmură CT-4040 aproape inaudibil. 

CT-782 îşi încordă fața. Se săturase de glumele stupide ale lui CT-4040. Se 
săturase de eşecul Escadronului Domino. Se întrebă cum avea să devină vreodată un 
soldat ARC când Escadronul lui nu rezista nici măcar până la examenul final. 

— Escadronul Bravo, anunță Colt. Un pas înainte. 

— Ei bine, un bravo pentru Escadronul Bravo, spuse CT-4040 următoarea 
glumă ştiind că CT-782 îi ura glumele. 

CT-782 îşi strânse involuntar pumnii, ştiind că şi el ar fi trebuit să fie acolo. 

— Arată-i unui soldat ARC cum vă faceți treaba, ordonă Comandantul Colt. 

— Haideţi, băieți, şopti Echo către grupul său. Poate că vom învăța ceva. 

— Taci din gură, Echo, mârâi CT-782. 

Abia se abţinu să nu-l lovească pe Echo în falcă. 


Comandantul Colt şi El-Les priviră de pe puntea de observaţie cum Escadronul 
Bravo termina circuitul cu obstacole din Cetate. Toate operaţiunile lor fuseseră 
impecabile. Se mişcau întotdeauna ca o unitate şi nu rupeau niciodată formaţia. De 
fiecare dată, Escadronul Bravo eliminase toți droizii dintr-o etapă a testului şi trecuse 
la următoarea. Fiecare clonă îi asigura spatele celeilalte. Niciodată nu existaseră 
discuții, niciodată nu fuseseră puse la îndoială ordinele. Erau escadronul perfect. 

Colt aprobă din cap. Îi plăcea ceea ce vedea. 


— Impresionant, îi lăudă el. l-ați antrenat bine. Cine urmează? 

El-Les făcu o pauză de câteva clipe înainte să răspundă. Ştia că următoarea 
trupă nu va avea acelaşi rezultat. 

— Escadronul Domino, răspunse el cu ezitare. 

— Cum sunt? vru să ştie soldatul. 

Arcona rămase din nou tăcut, neştiind ce să răspundă. Comandantul Colt îl 
privi întrebător. 


— Putem s-o facem, băieți, spus CT-782, în timp ce Escadronul Domino cobora 
din lift şi se îndrepta spre circuitul cu obstacole al Cetăţii. 

Văzând locul eşecului lor anterior, se opriră pentru o clipă. 

— Nu trebuie să facem nimic altceva decât să urmăm ordinele, adăugă Echo. 

În timp ce se pregăteau îi auziră pe cei din Escadronul Bravo cum râdeau de ei. 

— la priviți băieți, spuse una dintre clone. Acum sunteți pe cale să vedeți cum 
cad piesele de domino. 

CT-782 mârâi încet, încercând să ignore insulta şi privind spre puntea de 
observaţie. 

— Începeţi programul, ordonă Comandantul Colt, aruncând o privire în jos. Nu 
le uşurați prea mult situaţia. 

— În regulă, spuse Fives, scoţându-şi blasterul şi pregătindu-se să înceapă 
simularea. O să reuşim de data asta. 

Echo se întoarse spre ceilalți. 

— Vom învinge cu siguranță dacă vom urma ordinele, spuse el încă o dată. 

CT-782 mârâi. În mod sigur, intenţiona să ajungă la turn de data asta, chiar 
dacă trebuia să o facă singur. Asta era singura lui şansă de a impresiona un soldat 
ARC şi nu avea de gând să dea greş. 

— lată primul vostru ordin! le strigă el celorlalți. Urmaţi-mă! 

După aceea, CT-782 îşi ridică blasterul rotativ şi porni în luptă. Celelalte clone 
îşi aruncară priviri una alteia. Testul abia începuse şi deja rupseseră formația. 
Neavând alt plan, îl urmară pe CT-782 şi începură să tragă în toți droizii care le 
ieşeau în cale. 


— Au ajuns mai departe decât de obicei, observă El-Les de pe platforma de 
observare. 

— Poate că da, recunoscu Colt. Dar sunt neglijenți. 

Bric chicoti. 

— Asta nu-i nimic, spuse el. Daţi-le următorul ordin şi priviți cum izbucneşte 
haosul. Dacă vreți părerea mea... Băieții ăştia pur şi simplu nu sunt pregătiți. 


Capitolul 5 


Escadronul Domino era ocupat să se apropie de ţintă când primi următoarele 
ordine. 

— Ordinele noastre sunt să flancăm turnurile în formaţie V..., strigă Echo. 

CT-782 îl ignoră pe Echo împreună cu ordinul şi continuă să avanseze de unul 
singur. Intenţiona să facă lucrurile în felul lui. Restul Escadronului Domino rămase în 
formație cât de bine putu. CT-4040 începu să râdă involuntar pentru că nu-şi mai 
amintea care era poziția sa. 

— Sunt pe flancul stâng, îi strigă Fives. Tu flanchezi la dreapta. 

— Calmează-te, sunt de partea ta, glumi CT-4040. Ai înțeles? De partea ta, nu? 

Fives nu putu să râdă câtuşi de puţin la glumă şi trecu pe lângă CT-4040. 

Colt clătină din cap. 

— Destul de neobişnuit. 

Acum, CT-28-631 ieşi şi el din formaţie şi se agăță de CT-782, care plecase 
singur şi tăia o cărare printre droizi. 

— Droidbait! îl strigă Echo pe CT-28-631. În spatele tău! 

Dar avertismentul lui Echo veni prea târziu. Droidbait fu lovit în umăr de 
proiectilul de blaster al unui droid şi căzu la pământ. 

— Om la pământ! strigă Echo, alergând spre camaradul său şi îngenunchind 
lângă el. Formati un scut de acoperire! 

Echo se uită la celelalte clone care rămăseseră pe loc. 

De ce nu urmează procedurile corecte, se întrebă el. Formarea unui scut de 
acoperire este procedura corectă într-o astfel de situație. 

— Uitaţi de el, le strigă CT-782 celorlalți. Mă îndrept spre Cetate! Suntem 
aproape! 

Echo trebui să privească cum restul Escadronului îl urma pe CT-782. Sfârşitul 
circuitului era la vedere, şi niciodată până atunci nu fuseseră atât de aproape de 
linia de sosire. Dar asta nu avea nicio importanță, Echo nu avea de gând să încalce 
regulile şi să lase în urmă un om rănit. Soldaţii clone pur şi simplu nu făceau aşa 
ceva. 

— Grăbeşte-te, strigă Fives, trecând în fugă pe lângă Echo şi clona rănită. 

— Băieți, imploră Echo cu celelalte clone. Cred că e rănit. 

— Lasă-l, strigă Fives. Haide! 


Bric şi Comandantul Colt le urmăreau progresul de pe platforma de observare. 
— L-au lăsat pe soldatul acela în urmă, spuse Bric. Ştii ce înseamnă asta? 
— Că nu avem de ales, răspunse Colt. 


— De data asta reuşim! anunţă CT-4040. 
Dar în acel moment, toți droizii înghețară în mijlocul mişcării şi o lumină roşie 
începu să pulsee în încăperea vastă. 


— În regulă, cred că am vorbit prea devreme, adăugă el. 

— Asta e puțin spus, zise Comandantul Colt. 

Escadronul Domino eşuase din nou. 

El-Les şi Colt coborâră de pe platforma de observare în zona de antrenament. 
Era clar pentru vânătorul de recompense că ofițerul clonă era dezamăgit de 
performanța Escadronului Domino. 

Clonele rămaseră în poziție de drepţi în timp ce Colt le enumera greşelile. 

— Aţi rupt formaţia, nu aţi respectat ordinele, începu el, şi ați lăsat un om în 
urmă. Aţi încălcat prima regulă. 

— Îmi pare rău, Escadron Domino, adăugă El-Les. Asta v-a picat automat. 

Echo era îngenuncheat din nou lângă clona rănită. 

— Se pare că Droidbait şi-a dislocat umărul. 

— Să-l ducă cineva la infirmerie, ordonă El-Les. 


Capitolul 6 


Vânătorii de recompense Bric şi El-Les plecară din incinta în care se afla 
circuitul cu obstacole, străbătând labirintul care compunea complexul militar. 

— Ti-am spus că asta se va întâmpla, îi spuse Bric partenerului său. Am 
pierdut destul timp cu aceste rebuturi. 

— Eşecul lor este eşecul nostru, răspunse El-Les. Am făcut o cerere către 
Generalul Shaak Ti ca Escadronului Domino să i se permită să repete testul final. 

Bric clătină din cap şi îi aruncă lui El-Les o privire severă. 

— Ce-ţi pasă de ei? vru el să ştie. 

EI-Les îi întoarse lui Bric o privire pătrunzătoare. 

— Ţie de ce nu-ți pasă? 

— Îmi pasă doar de salariu, răspunse el cu o ridicare din umeri. 

— Păcat că vânătorul de recompense din tine vede asta doar ca pe o slujbă, 
spuse El-Les. 

— Mai degrabă ca pe o sarcină imposibilă, îl corectă Bric. 

El-Les nu prea credea în motivele partenerului său. Pentru un vânător de 
recompense, existau alte modalități mai profitabile de a-şi câştiga existența în 
galaxie. Bric trebuia să simtă o oarecare mândrie față de clonele pe care le antrenase. 

— Aceşti cadeți vor fi cei mai buni soldați pe care i-am antrenat vreodată, 
adăugă El-Les. Eu cred în ei. 

— Tu crezi în ei? râse Bric. Nu poți vorbi serios. 

— Ar trebui să-i privim ca pe o provocare specială, îl sfătui El-Les pe colegul 
său. 

— Ar trebui să îi considerăm un eşec, replică Bric. În afară de asta, am cerut 
deja să fie transferați la forța de curățenie şi întreținere. Sunt destul de potriviți 
pentru asta. 

— Cred că decizia îi aparține acum Generalului, încheie El-Les conversaţia. 


Shaak Ti stătea singură pe platforma de observare. Era absorbită în meditaţia 
ei, privindu-i fix pe cadeţii clone care se antrenau sub ea. Viitorul Republicii era în 
mâinile lor. Aceşti soldaţi erau singurii care îl puteau opri pe Contele Dooku şi 
Alianța sa Separatistă de la cucerirea galaxiei. 

Războiul ajunsese într-un punct în care era dificil chiar şi pentru Ordinul Jedi 
să menţină pacea. În fiecare zi apăreau noi ameninţări, iar resursele Republicii se 
epuizau. Dacă ADN-ul lui Jango Fett nu mai putea fi folosit pentru a crea cu succes 
clone, Shaak Ti trebuia să acționeze rapid pentru a găsi un înlocuitor. 

Cavalerul Jedi simți două ființe care se apropiau. Erau cadeți de clonă. Chiar şi 
fără abilităţile Forţei, Togruta puteau simți mişcarea obiectelor şi a creaturilor din 
jurul lor prin montraliile lor goale. Shaak Ti ieşi din concentrarea ei chiar când Echo 
şi Fives intrară în cameră. 

— Doamnă General, putem vorbi? întrebă Echo. 

Maestra Jedi se întoarse cu fața spre ei. Deşi tinerii cadeți erau obişnuiţi cu 
prezența unei Jedi Togruta, ceva la ea îi tulbura. Fuseseră învățați despre Jedi şi 


despre abilitățile lor. Dar asta nu îi ajuta pe unii dintre ei să treacă peste faptul că 
totul li se părea destul de nefiresc. 

— Sunteţi aici pentru a vorbi despre escadronul vostru, nu-i aşa? întrebă ea. 

Această presupunere îl uimi pe Fives. 

— De unde ştiţi asta? întrebă el. 

— Este Jedi, amice, murmură Echo. 

Shaak Ti aprobă din cap. 

— Nu trebuie să fiu Jedi ca să văd frustrarea de pe fețele voastre, explică ea. 

Era adevărat. Ambii cadeți erau în pragul colapsului. Gândul că eşuaseră îşi 
făcuse simțită prezența în Escadronul Domino. 

— Doamnă General, începu Echo. Am dori să solicităm un transfer. La un alt 
escadron. 

— Poate la Escadronul Bravo, sugeră Fives. 

— Pentru Jedi, răspunse Shaak Ti cu o voce calmă, individul, ca şi grupul, 
înseamnă unul şi acelaşi lucru. Acelaşi lucru este valabil şi pentru voi, clonele. 

Echo se gândi un moment la ceea ce auzise. 

— De aceea, eu şi Fives avem mereu grijă unul de celălalt, spuse el apoi. 

— Ca indivizi, îl corectă Jedi. Dar nu ca grup. Sunteţi acolo unde trebuie să 
fiți. Rezolvaţi-vă problemele ca un întreg, nu ca indivizi. 

Echo aruncă o privire către Fives. Acesta părea nedumerit. 

Shaak Ti se ridică în picioare. 

— Am decis să vă permit vouă şi restului Escadronului Domino să dați din nou 
examenul mâine. 

Echo şi Fives mai schimbară o privire. Niciunul dintre ei nu înțelesese bine 
sfatul Generalului Jedi, dar amândoi se simțeau norocoşi că li se dădea o nouă şansă 
de a-şi dovedi valoarea. 


Mai târziu în acea seară, CT-4040 merse spre una dintre numeroasele 
platforme de aterizare ale complexului. Ca de obicei, ploua torențial şi picăturile 
cădeau cu putere pe câmpul de aterizare. 

Ploaia de pe Kamino era nemiloasă, fiind motivul pentru care întreaga planetă 
era acoperită de apă rece şi cenuşie. La marginea platformei de aterizare, singur, se 
afla vânătorul de recompense Bric. Părea pierdut în gânduri şi nu dădea atenție ploii 
care îi lovea fața. 

CT-4040 se apropie din spate. 

— Aţi vrut să mă vedeți? întrebă cadetul. 

Bric stătea cu spatele la soldatul clonă. 

— Din câte îmi dau seama, tu eşti cauza eşecului escadronului tău. 

CT-4040 se opri ca şi cum ar fi fost bătut în cuie pe loc. Se aşteptase la vreun 
discurs motivațional din partea vânătorului de recompense, nu la o mustrare. 

— Ei bine, atunci voi lua asta ca pe un compliment, replică CT-4040, dorind 
să-l testeze pe durul vânător de recompense cu o glumă. 

Bric se răsuci pe călcâie şi îl privi pătrunzător pe CT-4040. 

— Totul este o mare glumă pentru tine, nu? mârâi el. La fel ca acele mici 
porecle pe care voi, clonele, vi le dați între voi. 

CT-4040 îşi menținu poziția în fața vânătorului de recompense. 


— Oh, aş putea să mă gândesc la una şi pentru tine, spuse el cu un zâmbet 
sfidător. 

— Foarte amuzant, mârâi Bric. Dar cred că totul este o mască. Tăcu pentru o 
clipă şi se uită la tânăra clonă. Mă urăşti, nu-i aşa? întrebă el apoi. 

Inima lui CT-4040 bătu cu putere până în gât. Poate că exagerase un pic cu 
glumele. 

— Oh, nu. Nu, nu, nu, nu. Cum aş putea să te urăsc pentru că îţi faci treaba? 
Încerci doar să mă împingi la limitele mele. 

— Nu. Bric rânji şi îl împinse ferm în piept pe cadet. Abia acum te împing la 
limită. 

CT-4040 nu se dădu înapoi. Cu foc în ochi, se luptă să nu-şi piardă cumpătul. 
Dacă îl lovea pe vânătorul de recompense, asta ar fi însemnat sfârşitul lui. După 
aceea, Generalul nu i-ar mai fi permis niciodată să termine antrenamentul. 

— Haide, clonă, lătră Bric. Dă-i drumul şi loveşte-mă. Loveşte-mă, glumețule. 
Oricum nu poți lua nimic în serios. Bric rânji şi făcu un pas înainte cu pumnul 
încleştat. Eşti un adevărat bufons, nu-i aşa? 

Se năpusti şi îi dădu un pumn în stomac clonei. 

CT-4040 emise un mârâit slab, privirea lui continuând să fie îndreptată spre 
Bric. Apoi rânji şiret către vânătorul de recompense. 

— Mulţumesc, domnule. 

— Pentru ce? întrebă Bric pe un ton muşcător. 

— Pentru Cutup, răspunse CT-4040, Îmi place numele ăsta. 

Noul botezat Cutup nu îşi opri zâmbetul, ceea ce nu făcu decât să-l înfurie şi 
mai tare pe vânătorul de recompense. 

— Dispari din fața mea, cadet, ordonă Bric. Vei fi dat afară din această armată 
într-un fel sau altul. Poţi să fii sigur că aşa va fi. 

Cutup se supuse ordinului şi plecă în marş de lângă vânătorul de recompense, 
care rămase singur în ploaie. 


5 Cuvântul în engleză a fost cutup (bufon), de aici şi numele pe care l-a purtat în continuare clona. 


Capitolul 7 


Mai târziu în acea seară, Droidbait zăcea pe o targă în infirmerie. Zumzetul 
echipamentului medical se simțea în aer în timp ce un droid medical se ocupa de 
umărul rănit al clonei. 

EI-Les îşi croi drum prin labirintul de tărgi şi rezervoare de bacta până când îl 
găsi pe rănit. 

— Diagnosticul? îl întrebă el pe droidul medical. 

Droidul se întoarse spre vânătorul de recompense. 

— Daune minime, îl informă el. 

EIl-Les aprobă din cap la răspunsul droidului. 

— Mă ocup eu de aici, spuse el, luând bandajul de la droid. 

Maşinăria se întoarse şi se ocupă de alți pacienţi. El-Les începu să trateze rana 
clonei. Aceasta deschise puţin ochii, surprins să-l vadă pe Arcona că se ocupă de el. 

— Domnule? întrebă Droidbait când îşi dădu seama ce se întâmpla. 

Încercă să se ridice, dar se simţea prea obosit pentru a se ridica la aceeaşi 
înălțime cu El-Les. 

— Uşurel, cadet, îl linişti El-Les. Trebuie să te odihneşti. Mâine va fi o zi 
importantă. 

— Am auzit, aprobă Droidbait din cap. 

Apoi privi spre tavan, gândindu-se la cum ar fi fost dacă ar fi repetat examenul 
mâine. Era copleşit de sentimentul că îşi dezamăgise Escadronul. A fost vina mea că 
au picat ultima dată, gândi el. Dacă nu aş fi fost lovit, poate că ar fi trecut. 

— Poate că nu ar trebui să mai particip la examen, spuse el încet. Sunt doar o 
povară acolo. Doar carne de tun pentru droizi. 

— Nu, El-Les clătină încet din cap, încă lucrând la rana clonei. Eu cred că 
fiecare soldat, indiferent de rang, are un rol important de jucat. Dar nu vei afla 
niciodată dacă nu încerci. 

Droidbait se gândi la ceea ce auzise. Care este rolul meu în echipă? se întrebă 
el. În afară să fiu ţintă pentru droizi? Cum pot să-mi ajut camarazii să reuşească? 


Întunericul se aşternuse peste complexul militar şi membrii Escadronului 
Domino adormiră. Mâine era cea mai importantă zi din viața lor. Evenimentele de 
mâine vor determina dacă vor apăra Republica sau îşi vor trăi viața drept clone de 
întreținere, curățând după viitoarele escadroane de clone. 

Mai târziu în acea noapte, în timp ce ceilalți membri ai Escadronului Domino 
dormeau, CT-782 se strecură din patul său şi merse în linişte prin barăci. Aceasta va 
fi ultima lui plimbare prin complexul de antrenament. 

Nu avea nimic cu el în afară de o mică geantă cu haine. Asta era tot ce poseda. 

Încă nu ştia exact cum să avea să plece de pe Kamino, dar ştia că nu mai avea 
ce să facă aici. Mai ales dacă nu devenea soldat clonă în Marea Armată a Republicii. 

Auzise poveşti despre alte clone care se furişaseră şi îşi începuseră o viață pe 
Inelul Exterior sau în Spaţiul Sălbatic. Unii deveniseră fermieri, alții mercenari. Poate 
că va deveni un vânător de recompense. În orice caz, avea abilităţile şi pregătirea 


necesară. Înainte ca CT-782 să părăsească cazarma, se opri în fața arsenalului şi se 
uită gânditor la blasterul său rotativ Z-6. 

— Unde te duci? întrebă o voce din întuneric. 

CT-782 se întoarse şi văzu că 99 venea spre el. 

— Pleacă de aici, îi spuse el clonei de întreținere. 

— Pleci fără să ai permisiunea, am dreptate? întrebă 99, aruncând o privire la 
rucsacul de pe umărul lui CT-782. 

CT-782 se întoarse să plece. 

— Culcă-te la loc, 99, mormăi el. Asta nu e treaba ta. 

Dar 99 îi blocă calea. 

— Nu poți face asta escadronului tău, spuse el. 

— Escadronului meu, mârâi CT-782. Noi nu suntem decât un lot rău. Eşecuri. 
Ca şi tine. 

— Cum pot fi un eşec când nu mi s-a dat niciodată o şansă? întrebă 99. Şi tu 
vrei să iroseşti acea şansă. 

CT-782 se gândi la cuvintele lui 99. Erau adevărate. Îşi irosea ultima şansă de 
a deveni un soldat clonă. Dar ce se va întâmpla dacă vor încerca mâine? Aveau 
măcar vreo şansă? Sau vor avea doar un alt eşec jenant? Mai putea să se uite în 
ochii Generalului sau ai Comandantului Colt dacă ar fi eşuat? 

— Întotdeauna încerci să fii punctul central pentru toată lumea, Hevy, spuse 
99. Întotdeauna vrei să faci totul de unul singur. Poate că ar trebui să te obişnuieşti 
cu faptul că ai o echipă. Ştii, eu nu am avut niciodată aşa ceva. Dar tu ai nevoie de ei 
şi ei au nevoie de tine. De ce ai vrea să duci o sarcină atât de grea de unul singur 
când ai frați alături de tine, Hevy? 

— Hevy? întrebă iritat CT-782. Nu-mi mai spune aşa! Noi suntem doar 
numere, 99. Doar numere. 

— Nu şi pentru mine, răspunse 99. Pentru mine ai avut întotdeauna un nume. 

În dimineața următoare, devreme, membrii Escadronului Domino începură să 
se adune în cazarmă. Îşi îmbrăcară încet armurile, savurând fiecare pas al 
procesului. Ar fi putut fi ultima dată când îşi îmbrăcau armura şi simțeau mândria 
care venea odată cu purtarea ei. 

Se apropia momentul să înceapă. Echo inspiră adânc şi trecu în revistă, în 
minte, diferitele lor formaţii. Droidbait îşi ajustă armura pe umărul rănit. Încă îl 
durea, dar nu avea să permită ca asta să-l împiedice. Cutup doar stătea acolo, 
zâmbind la întreaga situație. 

Fives îşi verifică blasterul pentru a doua oară şi privi prin cameră. 

— Hei, unde este CT-782? întrebă el. 

— Corect, unde este CT-782? repetă Echo, observând că arma lui CT-782 era 
încă în suportul de arme. 

Escadronul îşi aruncă priviri unul altuia. Înţeleseră realitatea. Fie că le plăcea 
sau nu, CT-782 era forța motrice din spatele Escadronului Domino. Chiar şi Echo ştia 
că, dacă CT-782 nu prelua conducerea, le-ar fi fost greu să reuşească să parcurgă 
circuitul. 

— Dacă el nu e acolo, nu vom reuşi, spuse Cutup. 

Zâmbetul îi dispăruse de pe față. 

— Nu astăzi, fraților, răsună o voce. Astăzi vom reuşi. 

Toată lumea se întoarse să-l vadă pe CT-782 stând acolo. Îşi luă mini-tunul şi 
îl ridică în fața lui în poziție de tragere. 

— Şi încă un lucru, spuse el. Numele meu este Hevy. 


Escadronul Domino urcă încrezător în turbolift spre curcuitul cu obstacole din 
Cetate. Liftul se opri cu o smucitură. Urmă un moment de tăcere până când avea să 
înceapă simularea. Momentul păru să dureze o eternitate. 

Fives îşi pregăti blasterul şi inspiră adânc pentru ultima oară. 

Vocea computerului dădu primele ordine. Escadronul se opri şi se uită la Echo. 

Echo le întoarse privirile. 

— Ordinele au fost fără echivoc, băieţi, se limită el să spună. 

Nu era nevoie să repete nimic. 

— Nimic de repetat, Echo? întrebă Cutup. 

— Nu astăzi, răspunse clona. 

Hevy se întoarse spre Droidbait. 

— Cum e umărul astăzi? întrebă el. 

Droidbait îşi mişcă braţul în cerc şi zâmbi. 

— Voi trăi, replică el. 

Hevy îi zâmbi înapoi şi aprobă din cap în semn de acord. 

— Ştim cu toţii ce avem de făcut, adăugă Fives. 

— Atunci, să începem, anunţă Hevy. Împreună. 

Câmpul de luptă prinse viață, ca o explozie. Droizii de luptă intrară în acțiune 
în jurul lor şi focurile de blaster umplură aerul. Escadronul Domino se trezi brusc în 


mijlocul unei zone de război. Droizii de luptă îi acoperiră cu focuri de blaster din 
toate părțile. Focul venea din toate cele patru turnuri cu turele. 

De data asta însă, grupul rămase unit. Escadronul nu rupse nici măcar o dată 
formația. Trecură împreună din barieră în barieră, doborând droizi şi ferindu-se de 
focul inamic. 

— Asta e, băieți! strigă Hevy. Rămâneți împreună! 

— Fives! strigă Cutup. La stânga ta! 

Fives se întoarse repede şi văzu un droid apropiindu-se. Îşi ridică arma, ţinti, 
apăsă pe trăgaci şi transformă droidul în bucăți. 

— Mulţumesc, Cutup, strigă Fives. 

Cei doi se reuniră în formație şi mărşăluiră mai departe. 

— Cu plăcere, frate, răspunse Cutup. 


Shaak Ti şi cei doi vânători de recompense priveau din nou de pe platforma de 
observare cum Escadronul Domino aborda circuitul cu obstacole. Expresia serioasă a 
Jediului Togruta nu trăda nicio emoție. 

Arcona El-Les, pe de altă parte, nu făcu niciun efort pentru a-şi ascunde 
bucuria față de progresul vizibil al Escadronului Domino. 

— Uite, s-a întors la partenerul său. Se pare că lucrează împreună. 

— Este încă devreme, adăugă Bric cu un zâmbet şiret. Încă se pot întâmpla 
multe. 

Ceva din tonul lui Bric îl făcu pe El-Les să devină suspicios. Shaak Ti, căreia 
nimic nu i se părea ieşit din comun, era cu ochii pe Escadronul Domino. 


— Ţineţi-o tot aşa! le strigă Echo celorlalți în timp ce continua să avanseze şi 
împuşca în cap un droid. Ne descurcăm de minune! 

Membrii Escadronului Domino manevrară în formație perfectă de V pe lângă 
grupuri de droizi de luptă poziționați pe platformele ridicate. Cu cât clonele reuşeau 
să treacă mai departe prin diferitele stadii ale pistei cu obstacole, cu atât deveneau 
mai încrezătoare. 

— Nu am mai ajuns niciodată atât de departe, exclamă Cutup. S-ar putea 
chiar să reuşim de data asta. 

Hevy încă nu era într-o dispoziție de sărbătoare. 

— Nu vă grăbiţi atât de tare, îi avertiză el. Încă mai avem Cetatea. 

Şi iată că apăru Cetatea. Escadronul o văzu ridicându-se în fața lor. În vârf 
flutura adevărata ţintă: un steag roşu. Fugiră împreună într-o zonă adăpostită de la 
baza turnului. Focurile de armă cădeau asupra lor. Era timpul să se pregătească 
pentru secțiunea finală. Trebuiau să escaladeze turnul. 

— În regulă, spuse Echo. Pregătiţi frânghiile de cățărare. Să ne cățărăm pe 
chestia asta. 

Toţi cei din echipă îşi scoaseră rucsacurile. Frânghiile de cățărare erau lungi, 
cu cârlige la un capăt, fiind lansate din blasterele DC-15. Cu ajutorul frânghiilor, 
clonele puteau escalada orice perete. 

Hevy fu primul care îşi lăsă jos rucsacul. 


— Stai puţin, ezită el, căutând prin rucsac. Unde sunt frânghiile? 

Celelalte clone începură şi ele să caute prin echipamentul lor. Niciuna dintre 
ele nu avea frânghie de cățărat. 

— Nu sunt în rucsacuri! declară Fives. 

Se priviră unul pe celălalt cu neîncredere. Sentimentul de eşec îi cuprinse din 
nou. 

— Şi totul a părut atât de uşor până acum, suspină Cutup. 

Echo se uită la steag. 

— Nu putem urca pe zid fără frânghii, spuse el. Dacă nu îndeplinim sarcina, 


vom pica testul definitiv. 

El-Les observă dificultatea de pe câmpul de luptă şi se întoarse spre Bric. Îl 
bănuia pe partenerul său că era responsabil. 

— Ce se întâmplă? întrebă el. Unde le sunt frânghiile de cățărare? 

— Probabil că s-au pierdut cumva. 

Bric zâmbi, ceea ce echivala cu o recunoaştere a vinovățţiei. 

— De ce ai făcut asta? întrebă El-Les. 

— Aveai încredere în ei că sunt cei mai buni, corect? întrebă Bric. Ei bine, 
atunci, cei mai buni continuă, indiferent de circumstanţe. 

El-Les se întoarse spre Shaak Ti. 

— Generale, trebuie să pui capăt acestei situații. Este nedrept față de cadeți. 

— Problemele sunt o constantă în război, El-Les, îi explică ea. 

— Dar Bric nu a jucat cinstit! adăugă El-Les. 

— Nici inamicul nu va juca corect, replică Shaak Ti. 


Escadronul Domino stătea frustrat în zona adăpostită de la baza Cetăţii. 
Cumva, vârful peretelui părea mai departe ca niciodată. Peretele era plin de droizi de 
luptă şi de posturi de tunuri. Chiar şi cu ajutorul frânghiilor de cățărare, le-ar fi fost 
dificil să treacă de focul concentrat. 

— Nu avem nicio şansă, spuse Echo, coborându-şi blasterul. Nu putem trece. 

— Deci asta e tot, nu? întrebă Fives. 

— Nu chiar, interveni Hevy, arătând spre o platformă cu tunuri aflată pe 
peretele de deasupra lor. Tunurile alea de acolo. Le putem folosi ca o treaptă spre 
nivelul următor. Să formăm un lanț şi să urcăm peretele unul peste celălalt. 

— Până la tunuri? întrebă Echo. Eşti nebun? 

Erau prea multe focuri care veneau de la tunuri şi era imposibil să te apropii 
de ele. 

— Ai încredere în mine, spuse Hevy. Mă pricep la tunuri. Şi cei de acolo pot fi 
doborâţi cu ăsta. Îşi ridică mini-tunul. Am nevoie doar de o linie de tragere liberă. 

— Şi cum o vom face? întrebă Cutup. 

Nimeni nu ştia răspunsul. 

— Eu ştiu, se oferi Droidbait. Eu voi atrage tirul lor spre mine, iar voi îi 
doborâți. 

Înainte ca ceilalți să-l poată opri, Droidbait o luă la fugă. În mod previzibil, 
droizii începură să tragă cu sălbăticie din platformele cu tunuri de o parte şi de alta a 
zidului. Droidbait se feri de focul lor şi ripostă. 

Restul Escadronului Domino profită de ocazie. Hevy făcu un pas înainte şi 
acoperi cu foc droizii de la tunuri. Echo, Fives şi Cutup formară rapid o scară vie. 
Împreună, toţi cei cinci membri ai Escadronului Domino ajunseră la primul etaj al 
cetății. Odată ce platformele cu tunuri erau anihilate, restul era floare la ureche. 


— Să fiu al..., spuse Bric. Capacitatea de adaptare a Escadronului Domino îl 
surprinsese destul de mult. Chiar sunt nişte clone creative, nu? 

— Nicio altă unitate de până acum nu a dat dovadă de atâta ingeniozitate, 
adăugă El-Les. 

Priviră Escadronul Domino urcând centimetru cu centimetru până în vârful 
cetății şi luând steagul. 

Shaak Ti ascultă aclamațţiile care ajungeau la ea de pe câmpul de luptă de jos. 
Acţiunea de astăzi nu era doar o victorie pentru Escadronul Domino. Era o victorie 
pentru întreaga Republică, căci se părea că ADN-ul clonelor nu era imperfect. Pentru 
moment, viitorul armatei de clone era asigurat. 

Dar cât timp va mai rezista ADN-ul? se întrebă ea. Atât de multe depind de 
conținutul unei singure fiole. 

Se întoarse şi îi privi pe vânătorii de recompense. 

— Bric, acţiunile tale au scos la iveală ce e mai bun din aceşti cadeți, începu 
ea. Se pare că au fost antrenați superb. De fapt, s-ar putea să fie cei mai buni cadeți 
pe care i-am văzut vreodată. 

— Felicitări, spuse El-Les când intră în cazarmă. 

Membrii Escadronului Domino purtau uniforma oficială a soldaților clone şi 
medalii pentru că trecuseră examenele. Nu mai aveau armura de antrenament pe 
care o purtaseră atât de mult timp. Astăzi se prezentau ca adevăraţi luptători clone — 
gata să se alăture fraților lor care luptau în întreaga galaxie. 

Hevy zâmbi în sinea lui, întrebându-se care va fi prima lui misiune. 

Christophsis, poate? Sau poate chiar la bordul unui crucişător Jedi? Nu conta 
deloc, atâta timp cât era undeva în prima linie, unde putea să doboare droizi şi să 
apere Republica. 

— Următoarea oprire, trupele ARC, spuse Fives, de parcă i-ar fi citit gândurile 
lui Hevy. 

— Ce-ar fi să terminăm mai întâi cu absolvirea? glumi Cutup. 

Ceilalți aprobară din cap în semn de acord. Viitorul le putea rezerva orice, dar 
ziua de azi era sigură pentru ei. Fiecare dintre ei câştigase examenul. 

Când părăsiră barăcile şi se îndreptară spre ceremonia de absolvire, Hevy 
rămase în urmă. Mai avea ceva de făcut. Se întoarse şi îl văzu pe 99 stând în spatele 
sălii. Se îndreptă spre prietenul său - cel care îl învățase importanța de a face parte 
dintr-o echipă. 99 îi zâmbi în timp ce se apropia. 

— Ai avut dreptate, îi spuse Hevy mândrului 99. În legătură cu totul. 

99 aprobă din cap. 

— Am auzit că ai fost un lider destul de bun acolo, răspunse el. 

Hevy se gândi o clipă, apoi clătină din cap. 

— Fără lideri. Noi suntem o echipă. Apoi arătă cu degetul spre 99. Cu toții. 

99 fu emoţionat. Era încântat că era inclus, deşi ştia că asta nu va dura. 
Escadronul Domino avea să meargă mai departe şi el va fi lăsat în urmă. 

— Armata are noroc să aibă o clonă ca tine, Hevy, adăugă 99. 

— Nu la fel de mult noroc cum am avut eu să am un frate ca tine, răspunse 
Hevy. 

— Ei bine, atunci cred că asta înseamnă la revedere, spuse 99. Hevy pleacă, iar 
99 rămâne aici. 

— Hmm, cred că ne vom întâlni din nou. Hevy zâmbi şi îşi scoase medalia. 
Cum altfel o să recuperez chestia asta de la tine? 

Hevy îi puse medalia lui 99. 

— O meriti, adăugă el. Eşti unul dintre noi. 

99 zâmbi la vederea medaliei pe care nu reuşise niciodată să o câştige. 


Pe puntea hangarului, Escadronul Domino era înconjurat alte unități care 
absolviseră. Toţi stăteau mândri, gata să servească. 

Shaak Ti privi trupele. O altă promoţie de absolvenţi care era gata să fie trimisă 
în luptă. Se întrebă de câți soldați va mai fi nevoie pentru a câştiga acest război. 
Văzuse multe bătălii şi cunoştea pe propria piele preţul războiului. 

— Astăzi este ziua absolvirii voastre, le vorbi ea. De aici veţi fi îmbarcaţi pentru 


a lupta împotriva Separatiştilor şi pentru a restabili pacea în galaxie. Felicitări. Nu 
mai sunteți doar cadeți. Sunteţi soldați. Fie ca Forţa să fie cu voi. 

Bric şi El-Les priviră de pe margine. El-Les era în mod evident mândru de noii 
soldați. 

— Vor fi o forță remarcabilă în viitor, spuse el. 

— Vom vedea asta, răspunse Bric în felul său tipic. 

— Atenţie, ordonă Comandantul Colt. Puneţi-vă căştile! 

Membrii Escadronului Domino îşi ridicară căştile oficiale şi le traseră pe cap. 
Acum erau cu adevărat soldați în Armata Republicii. 


RECRUȚI 

Adânc în regiunea Inelului Exterior, la marginea galaxiei, se afla îndepărtata 
Lună Rishi, o mică şi nesemnificativă stâncă într-o parte aparent nesemnificativă a 
galaxiei. Un avanpost singuratic al Republicii se afla pe marginea unuia dintre 
numeroasele cratere ale lunii. Multe astfel de mici posturi de ascultare erau 
împrăştiate prin tot Inelul Exterior, transmițând informații către Comandamentul 
Central al Republicii. 

În afara clădirii, un soldat clonă singuratic stătea de pază pe platforma de 
aterizare. Clona scruta peisajul vast, plin de cratere, cu macrobinoclul său. Ca de 
obicei, afişajul cu tentă verde arăta că nu era nimic ieşit din comun de văzut. Câteva 
neebray$ zburau în depărtare, dar în rest nu se întâmpla nimic. De fapt, clona nu 
văzuse niciodată ceva ieşit din comun pe acest peisaj lunar pustiu. 

Cobori binoclul şi îşi activă comunicatorul. 

— Raport de la ofițerul de gardă, spuse el. Nimic de raportat. Ca de obicei. 

În centrul de comandă al avanpostului, era la fel de linişte ca afară. Era o 
încăpere de dimensiuni modeste, plină de afişaje şi ecrane de date. La console 
stăteau foştii membri ai Escadronului Domino, în aceleaşi armuri albe şi strălucitoare 
în care îşi sărbătoriseră absolvirea. Îşi scoseseră căştile în timp ce lucrau la posturile 
lor. Acestea nu erau posturile pline de farmec pe care şi le imaginaseră după 
absolvirea antrenamentului de la instalaţia de clonare de pe apropiata Kamino. 

Dar cel puțin absolviseră şi deveniseră adevărați soldați clonă. 

Echo răsfoi cu plăcere actualizările de pe datapadul său în timp ce o privea pe 
Bettie-Bot” dansând pe consolă. Cântecul ajunse la sfârşit. 

— Ascultaţi stația Marii Armate a Republicii, vocea Inelului Exterior, anunţă 
Bettie-Bot. Următorul cântec este pentru trupa de mudjumper de la unitatea 224 
care luptă pe Mimban. Țineţi capetele jos şi armurile strânse, băieți! 

Fives slobozi un râset scurt în timp ce muzica continua. Cel mai apropiat lucru 
de o luptă, de când părăsise Kamino, fusese să-l privească pe Cutup cum făcea 
skandenberg cu Hevy. 

— Ha! Da! strigă Hevy în timp ce îi trântea brațul lui Cutup pe masă. Cine 
urmează? Fives? 

— Spune, nu ar trebui să fii cu ochii pe afişajele tale, Hevy? întrebă Echo. 

Se părea că îi era greu să renunţe la câteva dintre obiceiurile sale. 

Hevy îi aruncă lui Echo un zâmbet şiret şi clătină din cap. Nu se mai simțea 
deranjat de stilul ca la carte al colegului său de clonă. 

— În regulă, hai să aruncăm o privire, răspunse el, mergând spre postul său şi 
aruncând o privire rapidă pe ecranele de date. Cine s-ar fi gândit? Nu au apărut 
evenimente. La fel ca în celelalte o sută de verificări. 

Hevy încă visa să devină soldat ARC. Se întrebă cum va reuşi vreodată să 


6 Neebray mantas - creaturi zburătoare care se găseau în întreaga galaxie, locuind pe planete precum 
Tatooine, pe luni precum Rishi şi chiar în vidul spaţiului din Nebuloasa Kaliida. Neebray monstruos 
de mari găsite în spaţiu se hrăneau cu gaze spaţiale. Erau înrudite biologic cu tibidele şi mynockii. 
Neebray aveau dinți mari şi modele pătate pe piele la vârsta adultă. 

7 Droidul de lux BD-3000 fabricat de LeisureMech Enterprises, programat ca femeie, poreclit "Bettie- 
Bot", găzduia un program ca "VJ" al Marii Armate a Republicii difuzat pe HoloNet, în timpul căruia 
difuza muzică pentru soldaţii clone ai Republicii care luptau în Războiul Clonelor. 


ajungă în ARC din posturi ca acesta. De ce nu erau staționațţi într-un loc interesant, 
cum ar fi Mimban sau Teth? 

— Personal, îmi place că e atât de linişte aici, spuse Echo. Aici pot în sfârşit să 
citesc în linişte regulamentul de serviciu al regimentului. 

— Echo, mârâi Hevy. Ce e în neregulă cu tine? Ar trebui să fim acolo, omorând 
droizi. 

— Oh, lasă-l în pace, îl certă Cutup. Doar ştii că l-au lăsat în cuva de creştere 
prea mult timp. 

— Exact, fu de acord Hevy, schimbând un zâmbet cu Cutup. Poate că încă nu 
v-aţi prins, continuă Hevy, dar am aterizat pe cel mai plictisitor avanpost din Inelul 
Exterior. 

— Şi unul dintre cele mai importante, spuse o voce din spate. 

Hevy se întoarse şi îl văzu pe sergentul clonă O'Niner în spatele lui. Cutup se 
ridică în picioare şi opri muzica. 

— Atenţie! strigă Echo. Ofițer pe punte! 

Restul clonelor săriră în picioare. 

— Pe loc repaus, ordonă sergentul O'Niner. Chiar dacă sunteți noi aici, nu ar 
trebui să vă spun că acest avanpost este cheia strategică a Inelului Exterior. Dacă 
droizii reuşesc să treacă de această staţie, vor putea lansa un atac surpriză împotriva 
instalațiilor de pe planeta noastre natală, Kamino. 

Toată lumea aprobă din cap. Ştiau care era miza. 

— Avem ofițeri în drum spre noi, continuă sergentul. Aşa că vreau ca totul să 
fie în stare impecabilă pentru inspecție. Aţi înțeles? 

— Da, domnule! strigară toate clonele împreună. 

În acel moment, alarma începu să sune. Fives se întoarse spre consola sa. Mai 
multe obiecte mari se aflau pe un curs de coliziune cu Luna Rishi. 

— Domnule, se apropie o ploaie de meteoriți! strigă Fives. 

— Ridicaţi scuturile! ordonă sergentul, iar soldaţii clone alergară la posturile 
lor. 

— Ai vrut emoție, Hevy, spuse Cutup în timp ce se îndrepta spre postul său. 

— Desigur, mormăi Hevy, îndreptându-se spre ecranul său. Ohh! O ploaie de 
meteoriți. 


Capitolul 12 


Generalii Jedi Anakin Sykwalker şi Obi-Wan Kenobi patrulau galaxia la bordul 
crucişătorului Jedi Resolute. Îl căutau pe Generalul Grievous, comandantul armatei 
Separatiste de droizi. Generalul cibernetic era jumătate ființă vie şi jumătate maşină 
- şi nu s-ar fi oprit de la nimic pentru a obţine distrugerea Jedilor. 

Jedii erau aproape siguri că Grievous plănuia un atac asupra Republicii. Cu 
toate astea, nu ştiau când, unde şi cum va ataca. Diabolicul General îi deruta de 
săptămâni întregi. Era un maestru al strategiei. Putea ataca de oriunde. 

Obi-Wan intră în sala de strategie a lui Resolute şi îl găsi pe Anakin la masa 
holografică, gânditor, în timp ce privea fix o hartă holografică. Droidul său astromec 
R2-D2 era lângă el, ca întotdeauna. 

— Tot aici eşti, Anakin? întrebă Obi-Wan. Când ai dormit ultima oară? 

Într-adevăr, Anakin nu dormise prea mult de când începuse căutarea lui 
Grievous, iar Obi-Wan era îngrijorat pentru prietenul său. Cei doi se cunoşteau de 
când era Anakin copil. De atunci, Obi-Wan îşi făcuse deseori griji pentru el. Desigur, 
Anakin îi dădea motive să o facă, căci tânărul Jedi era încăpățânat, impulsiv şi se 
lăsa adesea copleşit de emoţii. Cu toate astea, nu existau îndoieli cu privire la 
abilitățile sale în Forţă. Forța era puternică în el şi era un Cavaler Jedi excelent, în 
ciuda abordării neobişnuite pe care o avea uneori. 

Bipul lung al lui R2-D2 exprimă, de asemenea, îngrijorarea pentru Anakin. Dar 
tânărul Jedi era hotărât să facă orice şi să nu se odihnească până când Grievous nu 
era găsit. 

— Voi dormi după ce îl vom găsi pe Grievous, preciză Anakin, frustrat. 
Serviciile Secrete ale Clonelor l-au văzut în sistemul Balmorra, dar asta a fost acum 
câteva săptămâni. A dispărut de atunci. 

Obi-Wan îşi frecă barba gânditor. 

— Ei bine, spre deosebire de tine, poate că îşi acordă o odihnă foarte necesară. 

În acel moment, Amiralul Wulff Yularen li se alătură Jedilor. Ca toţi Amiralii 
din flota Republicii, Yularen nu era nici Jedi, nici clonă. 

— Scuzaţți-mă, domnilor Generali, îi întrerupse el. Avem o transmisie de la 
Comandantul Cody. 

O hologramă a Comandantului Cody apăru pe masa holografică din fața lor. 

— Generale Kenobi, Generale Skywalker, le spuse Cody celor doi Jedi. 

— Cody. Cum merg inspecțţiile? întrebă Obi-Wan. 

Comandantul Cody şi Căpitanul Rex primiseră sarcina de a inspecta staţiile de 
observare ale Republicii pentru a se asigura că toate funcționau cu o eficiență 
absolută. Republica nu-şi putea permite nicio verigă slabă. 

— Staţia de observare de la Pastil este complet operaţională. Căpitanul Rex şi 
cu mine ne îndreptăm acum spre avanpostul din sistemul Rishi, raportă Cody. 

— Bine, răspunse Obi-Wan. Raportează imediat ce ajungi. 

Menţionarea sistemului Rishi stimulă şi mai mult obsesia lui Anakin de a-l 
găsi cât mai repede pe Grievous. Avanpostul Rishi era deosebit de important pentru 
supraviețuirea Republicii în acest război şi, atât timp cât Grievous era încă în 
libertate, nimeni nu putea spune ce dezastre va declanşa. 

Chiar la sud de Labirintul Rishi, în planul galactic, se afla planeta Kamino. 


Acolo, Republica îşi producea clonele pentru armată. În facilităţile acelei planete de la 
marginea Republicii, acestea ieşeau din recipientele lor de creştere, apoi se instruiau 
şi se antrenau. Dacă droizii reuşeau cumva să treacă de avanpostul Rishi, puteau 
lansa cu uşurinţă un atac surpriză asupra lui Kamino şi ar fi putut pune capăt 
producției de clone pentru totdeauna. Atunci, armata Republicii ar fi fost pierdută 

— Nu-ţi face griji, Anakin, spuse Obi-Wan, observând îngrijorarea tânărului. 
Dacă Generalul Grievous se apropie de acel sector, noi vom afla primii. 


Deasupra avanpostului, câteva duzini de meteoriți şuierară şi se ciocniră de 
scuturile stației, spulberându-se pe loc. Câţiva dintre bolovani pătrunseră însă, 
lovind suprafața lunară şi lăsând în urma lor cratere uriaşe. 

Clona de pe platforma de aterizare continuă să scruteze orizontul cu 
macrobinoclul său. La un moment dat, zări capsula droidă în depărtare. 

— Ce naiba...? murmură el şi îşi activă comunicatorul. 

Dar înainte să poată transmite mesajul, un cap de droid îi obtură câmpul 
vizual. Soldatul clonă cobori binoclul şi îşi dădu seama că era înconjurat de patru 
droizi de comando. Droizii de comando din seria BX erau de departe mai periculoşi 
decât droizii de luptă Bl, normali. Erau creați pentru camuflaj şi infiltrare. De 
asemenea, erau programațţi să fie mai inteligenţi, erau mai rapizi şi mai puternici 
decât ceilalți droizi. 

Şocul unui baston paralizant venit din spate trânti santinela la pământ. Mai 
mulți droizi de comando ieşiră din capsulă, în timp ce ceilalți târâră corpul fără viață 
al clonei în afara razei vizuale. 

— Deschideţi intrările, ordonă un droid de comando cu însemnele tipice ale 
unui Căpitan droid, având o vibrospadă prinsă la spate. 

— Am înțeles, răspunse un alt droid şi, fără să mai stea pe gânduri, smulse 
panoul exterior de control al uşii. 

Vocea sa electronică suna mult mai profundă şi mai amenințătoare decât cea a 
verilor săi B1. 


Capitolul 13 


— CT 327, răspunde! strigă sergentul O'Niner în comunicatorul său. Gardă, 
mă recepționezi? 

— Interferenţe de la meteoriți? întrebă Echo, care folosea consola de control. 

Soldaţii clone priviră prin trapele de vizionare, căutându-şi camaradul lângă 
platforma de aterizare. 

— Nu-l văd acolo, sergent, strigă Fives în timp ce se întorcea de la fereastră. 

O'Niner arătă spre Droidbait şi spre un soldat numit Nub. 

— Voi doi, le ordonă el. Mergeţi să-l găsiți. 

Cele două clone îşi luară căştile şi se îndreptară spre uşa principală a centrului 
de comandă. Când uşa alunecă, văzură şase droizi de comando care veneau pe 
coridor în direcția lor. 

— Droizi! strigară soldații. 

Vedeau droizi adevăraţi pentru prima dată, iar asta îi bulversă complet. Se 
întoarseră şi încercară să se retragă în centrul de comandă, dar Căpitanul droid 
deschise imediat focul şi cele două clone se prăbuşiră moarte. 

O'Niner îşi puse casca, îşi luă blasterul DC-15 şi atacă pe coridor. Droizii de 
comando porniră spre el trecând peste trupurile fără viață ale lui Droidbait şi Nub. 

— Daţi alarma! strigă el în spate, răspunzând la focul de blaster al maşinilor. 

Hevy apăsă butonul de alarmă de pe consola sa. Trebuiau să alerteze flota şi să 
ceară întăriri. Aşteptă câteva clipe, dar nu se întâmplă nimic. Apăsă din nou pe 
întrerupător, dar nici de data asta nu primi vreun răspuns. 

— Au dezactivat semnalul de urgenţă, îi strigă el sergentului. 

Fives, Cutup şi Echo îşi puseră căştile şi alergară după el. Priviră cu toții 
trupurile contorsionate ale lui Droidbait şi Nub zăcând pe jos. Frații lor dispăruseră 
pentru totdeauna. Ştiau că moartea făcea parte din meseria de soldat clonă şi, deşi 
fuseseră antrenați cu gândul la astfel de momente, niciunul dintre ei nu era pregătit 
pentru asta. 

— Trimiteţi un mesaj către flotă, ordonă O'Niner, scoțându-i din letargie. 
Trebuie să trimitem un avertisment... 

Un fulger laser îl lovi în picior înainte să poată termina de vorbit. Încremeniră 
cu toții de şoc, în timp ce sergentul se prăbuşea pe podea. O'Niner se luptă să se 
rostogolească pe spate. Îşi ridică blasterul, dar unul dintre droizii de comando i-l 
zbură din mână cu piciorul. Droidul se uită în jos la O'Niner şi trase în el de la mică 
distanță. 

— Sergent! strigă Hevy. 

Droizii de comando îşi îndreptară atenţia către celelalte clone. Aceştia fugiră 
înapoi în centrul de comandă. Cutup apăsă butonul de pe panoul de control şi uşa 
blindată se închise. Apoi smulse capacul panoului şi trase de câteva cabluri. 

— Asta ar trebui să oprească tinichelele, spuse el în timp ce Echo deschidea o 
mică trapă care ducea într-un tunel de întreținere. 

— Pe aici! strigă el. 

O ploaie de scântei se revărsă în cameră din centrul uşii blindate de la intrare. 
Droizii îşi croiau drum cu arzătoarele lor laser. 

— Nu! protestă Hevy, dar apoi îşi trase casca pe cap. 


— Sunt prea mulţi, strigă Fives şi se strecură prin trapă. 

Hevy privi înapoi la peretele etanş şi observă scânteile galbene care treceau 
prin uşă. Apoi se hotări şi se strecură prin trapă pentru a se alătura celorlalți, 
blocând-o după el. 

Până când droizii de comando reuşiră să intre în camera de control, toate 
clonele dispăruseră. 


Capitolul 14 


Chiar la periferia sistemului Rishi, o imensă flotă Separatistă era pregătită 
pentru invazie. Zeci de fregate Separatiste puternic înarmate şi câteva nave de luptă 
uriaşe ale Federaţiei Comerțului zburau în formaţie prin spaţiu. Un roi de nave de 
luptă vultur zburau printre navele mai mari. Odată ce Grievous dădea ordin, ar fi 
înaintat spre destinaţia lor finală. 

Generalul Grievous se afla la bordul fregatei sale de comandă. O hologramă a 
Căpitanului droid atârna pâlpâind în aer în fața lui, deasupra consolei. 

— Avanpostul este securizat, raportă Căpitanul. Am dezactivat alarmele şi am 
reparat semnalul de alertă care arată că totul este în regulă, adăugă el. 

— Excelent, aprobă Grievous. Menţineţi semnalul. Nu vreau ca Republica să 
afle de venirea noastră. 

Holograma se stinse şi Grievous îşi luă un moment pentru a reflecta la 
iminenta sa victorie. Acum, că avanpostul Rishi se afla sub controlul său, era doar o 
chestiune de timp până când va putea distruge în sfârşit fabrica de clone de pe 
Kamino. Atunci, armata Republicii va rămâne fără apărare în fața lui. 

Nici măcar puternicii Jedi nu îl mai puteau opri. 

— Raportează spionul nostru de pe Kamino, Generale, strigă un droid de la 
consola de comunicații a punţii. 

Grievous îşi îngustă ochii şi privi peste umăr la holograma sinistrei asasine 
Asajj Ventress. Puţini comandanți din armata Separatistă erau la fel de nemiloşi ca 
ea. Deşi era una dintre cele mai apropiate confidente ale Contelui Dooku, Grievous 
nu avea încredere în Ventress. Era adâncită în partea întunecată a Forţei şi era 
temută în întreaga galaxie, dar Grievous credea că era la fel de necontrolată ca un 
animal sălbatic. El, pe de altă parte, era un adevărat războinic şi îi va conduce pe 
Separatişti la victoria asupra Jedilor şi a Republicii. 

— Toate pregătirile pentru invazie sunt în grafic, raportă asasina. 

Ochii ei ca de şarpe abia dacă ieşeau de sub glugă. Restul feței ei întunecate şi 
sinistre era acoperit. 

— Bine, răspunse Grievous. Flota noastră se apropie de sistem. Aproape am 
ajuns la punctul de întâlnire. 

— Foarte bine, my Lord, spuse Ventress. Vă aştept sosirea. 

— Odată cu distrugerea lui Kamino, voi opri producţia de clone o dată pentru 
totdeauna, murmură Grievous cu un râset victorios. 

Se părea că nimic nu-l mai putea opri. 


Fără să fie observată de Grievous, naveta de atac a Republicii, Obex, se apropie 
de Luna Rishi. Micuța navă pătrunse în atmosferă şi îşi stabili cursul spre avanpost. 

La manşă se afla Căpitanul Rex. Aduse naveta în apropierea lunii în timp ce 
Cody încerca să contacteze centrul de comandă al avanpostului. 

— Avanpost Rishi, aici Comandantul Cody. Mă recepţionați? Avanpost Rishi, 
răspundeți. 

Nu primi niciun răspuns. Ceva nu era în regulă. Poate că erupțiile solare 


blocau transmisia. Cody ajustă ceva la comunicator şi încercă din nou. 

— Avanpost Rishi, răspundețţi! Avanpost Rishi, răspunde, te rog! 

Cody schimbă o privire îngrijorată cu Rex în timp ce aştepta un răspuns. 

— Îmi pare rău, Comandante, se auzi atunci o voce din comunicator. 

Cody se uită surprins la consolă şi la imaginea unui soldat clonă de pe ecran. 

— Avem... dificultăți tehnice, continuă soldatul. 

— Suntem echipa de inspecţie, îl informă Cody, sunând mai mult ca un ordin 
decât ca o declarație. 

— Inspectie? întrebă nervos soldatul clonă. Negativ, negativ, nu avem nevoie de 
inspecție. Totul este în regulă aici. Mulţumesc. 

Cody se uită din nou la Rex, care păru să-i împărtăşească îngrijorarea. 

— Asta vom decide singuri, replică Cody, şi din nou ochii lui se întâlniră cu cei 
ai lui Rex. Neîncrederea îi cuprinse pe amândoi. Pregătiți-vă pentru sosirea noastră. 

— Am înțeles, răspunse clona. 

Ceva nu era în regulă. 

Ceva din răspunsul ăsta îmi sună cunoscut, gândi Rex. Îşi subţie ochii şi se 
gândi unde îl mai auzise. 


Clonele îşi croiră drum prin tunelul lung şi sinuos de întreţinere până la o 
conductă de drenaj mare care se întindea până departe, într-unul dintre 
numeroasele cratere ale lunii. 

— Ce ne vom face fără sergent? întrebă Hevy în timp ce desfăceau grilajul care 
acoperea conducta. 

— Ei bine, replică Echo în timp ce cobora peretele abrupt al craterului. 
Regulamentele de serviciu spun că următorul... 

— Stai, stai, îl întrerupse Hevy când un şuierat puternic şi brusc umplu aerul. 
Ai auzit asta? 

Zgomotul intruziv părea destul de aproape. 

— Da, răspunse Fives. Ce este? 

— Asta nu sună ca nişte droizi, fu de acord Cutup. 

— Nu uita de țiparii gigantici, îl avertiză Hevy. 

— N-am mai văzut niciodată ţipari gigantici..., începu Cutup, în timp ce un 
tipar uriaş ieşi dintr-o deschizătură cavernoasă din peretele craterului. 

Creatura masivă îl apucă pe Cutup cu gura şi îl ridică de la pământ. 

— Cutup! strigă Hevy. 

Toată lumea deschise focul asupra țiparului. Focurile lor de armă ricoşară în 
pielea creaturii, iar aceasta se retrase repede în peştera sa, cu Cutup încă între fălci. 

Hevy trase cu tunul său blaster în peşteră, dar fu inutil. Ţiparul dispăruse. 

— Ce a fost asta? întrebă Hevy. 

— A fost un tipar, răspunse Echo. Şi de aceea regulamentul de serviciu ne 
interzice să ieşim afară. 

— Hai să ne mişcăm înainte să se întoarcă, îi sfătui Fives, făcându-le semn 
celorlalți să meargă mai departe. 

Echo se opri pentru o clipă înainte să-i urmeze. 

— Bietul Cutup, spuse el. 

În timp ce clonele îşi croiau drum pe suprafaţa lunară plină de cicatrici, auziră 


un sunet familiar pe cer. Fives privi în sus şi observă o navetă Republicană din clasa 
Nu care se apropia. 
— Asta e echipa de inspecție. 


Capitolul 15 


Obex pluti pentru scurt timp deasupra platformei de aterizare şi în cele din 
urmă ateriză. Aripile se pliară în sus când nava atinse pământul. Trapa din spate se 
deschise şi ieşiră cei doi ofițeri clone. Cody şi Rex priviră suspicioşi în jurul zonei de 
aterizare a avanpostului. 

— Nu e bine, spuse Rex, îndreptându-se spre uşa blindată de la intrarea în 
stație. Nu văd santinela. 

— Am o presimţire foarte urâtă în legătură cu asta, mârâi Cody. 

Ceva era cu siguranţă în neregulă aici. În acel moment, peretele blindat al 
stației se deschise brusc şi ieşi afară o clonă. 

— Bine ați venit pe Rishi, domnule Comandant, spuse soldatul. Vocea părea a 
fi cea a unei clone, dar mişcările lui păreau ciudat de mecanice. După cum vedeți, 
totul merge ca pe roate în avanpost, adăugă clona. Vă mulțumim pentru vizită şi vă 
dorim o călătorie sigură înapoi. 

Acest lucru nu fu suficient pentru Rex şi Cody. 

— Trebuie totuşi să verificăm baza, spuse Cody. 

Când cei doi ofițeri se pregătiră să pornească spre stație, soldatul clonă li se 
puse în cale. 


— Trebuie să îi avertizăm, spuse Fives în crater. Treci pe comunicator. 

Echo activă comunicatorul încorporat în armura sa, dar nu primi nimic altceva 
decât paraziți. 

— Este inutil. Comunicatoarele lor sunt setate pe un alt cod. 

Platforma de aterizare era prea departe. Clonele nu ar fi ajuns niciodată la timp 
acolo - nici chiar dacă ar fi alergat cât de repede puteau. 

— O să-i avertizez cu o rachetă de semnalizare, sugeră Hevy, luând o rachetă 
din rucsac şi încărcând-o în blasterul său. 

Cele trei clone schimbară priviri complice. Asta era singura lor şansă de a-i 
avertiza pe ceilalți. 


Rex şi Cody rămaseră pe poziţie în fața soldatului clonă care încă le refuza 
accesul în avanpost. Rex, care se săturase de aceste jocuri, făcu un pas înainte. 

— Du-ne la comandant, ordonă el. 

— Am înțeles, fu de acord clona. 

În acelaşi moment, o rachetă de semnalizare se ridică în depărtare. 

— O rachetă ce avertizează atacul droizilor? gemu Cody. 

Rex îşi scoase imediat blasterul şi îl împuşcă pe soldatul clonă în faţă. 

— Rex? strigă Cody. Ce faci? 

— la-o uşor, îl linişti Rex şi îngenunche lângă rămăşiţele clonei, dându-i jos 
casca. Exact cum am crezut. Pare a fi unul dintre acei droizi de comando noi. 

Cody se aplecă în față şi inspectă droidul. 


— Droizi, mârâi el. Dacă avanpostul este deservit de droizi de luptă, atunci 
semnalul rachetei trebuie să fi venit de la clonele supraviețuitoare. 

În acel moment, de nicăieri, izbucni o ploaie de focuri de blaster şi lovi 
platforma în jurul celor doi ofițeri. Trei droizi de comando apărură din umbră şi 
atacară clonele. Cody trase cu blasterul său direct în unul dintre droizi, lovindu-l de 
două ori chiar în platoul toracic. Maşinăria se prăbuşi la pământ, dar se ridică 
imediat şi ripostă. 

— Droizii ăştia au o armură puternică, strigă Cody, retrăgându-se înapoi spre 
Obex împreună cu Rex. 

Alți doi droizi de comando apărură lângă navetă, trăgând şi ei cu toate armele. 
Focurile de blaster străbăteau aerul în toate direcţiile. Rex şi Cody se adăpostiră în 
spatele unei grămezi de lăzi de transport şi ripostară. 

— Suntem izolați! strigă Rex. 

Încă doi droizi de comando ieşiră din staţie şi aruncară grenade asupra lor. 

— Coboară de pe platformă! strigă Rex. 

— Bine! strigă Cody în clipa în care auziră zgomotul metalic al grenadelor 
aterizând pe platformă. 

Chiar înainte ca grenadele să explodeze, cele două clone îşi folosiră cablurile 
pentru a cobori în rapel de pe platforma de aterizare pe podeaua craterului. Norul 
exploziei le acoperi urmele, aşa că droizilor trebuie să li se fi părut că soldații nu 
supraviețuiseră. 

— Nici urmă de ei, raportă Căpitanul droid, în timp ce cerceta resturile de pe 
platforma de aterizare. Trebuie să-i fi pulverizat. Restabiliți pozițiile defensive. 

— Asta ne complică situația, remarcă Cody în timp ce se îndreptau spre 
siguranță, departe, pe câmpia lunară. 

— Nu mai rău decât atunci când am fost pe Tibrin, Comandante, spuse Rex, 
privind împrejurimile. 

— Pe Tibrin, aveam Jedi cu noi, sublinie Cody. Ne-au fost de mare ajutor. 

Rex ridică brațul pentru a-l reduce la tăcere pe Comandantul său. Auziră paşi 
care se apropiau şi îşi ridicară armele în acelaşi timp. 

— Mâinile sus! strigă Rex către clonele care soseau. Jos căştile! 

Clonele se opriră brusc şi îşi ridicară mâinile. 

— Uh, domnule? întrebă Echo, confuz şi puţin speriat. 

— Scoateţi-vă căştile, acum! ordonă Rex. 

Cei trei soldați îşi dădură jos căştile, dezvăluindu-şi fețele familiare de clonă. 
Dar în timp ce Cody şi Rex îşi coborau armele, un al doilea ţipar izbucni din pământ. 
Animalul îşi smuci capul uriaş şi se aruncă spre ei. Rex se întoarse şi trase un foc 
precis în ochiul creaturii. Țiparul scoase un ultim urlet şi se prăbuşi fără viaţă. 

Rex şi Cody îşi scoaseră căştile şi îngenuncheară pentru a examina creatura. 

— Bună lovitură, îl lăudă Hevy. 

Ofițerul clonă îl impresionase. 

— Numele meu este Rex, se prezentă clona în timp ce atingea rana țiparului. 
Mâna îi era îmbibată de sângele albastru al creaturii. Dar voi îmi veți spune Căpitane 
sau domnule. 

Când se ridică, Fives, Echo şi Hevy luară poziţie de drepți. 

— Da, domnule! strigară ei ca unul, în stil militar. 

— Iar eu sunt noul vostru şef, Comandantul Cody, anunţă cel mai în vârstă. 

Fives făcu un pas înainte şi se identifică. 


— Indicativul meu este soldat 27-5555, domnule. 

— Noi îi spunem Fives, adăugă Hevy. Eu sunt Hevy, iar el este Echo. 

— Unde este sergentul vostru? vru să ştie Cody. 

— Mort, domnule, raportă Echo. Suntem singurii care am rămas. 

— Se pare că avem o grămadă de Sclipitori pe cap, zise Rex, impasibil, 
aruncând o privire către Cody. 

— Sclipitori, domnule? întrebă Echo. 

— Exact, aprobă din cap Rex. Sclipitori pentru că armura voastră nou-nouţă 
încă străluceşte în lumina soarelui. Iar tu încă eşti un boboc. 

Recruţii se uitară cu toții în jos la armura lor nou-nouţă. Apoi, Rex îşi apăsă 
mâna însângerată pe pieptarul armurii lui Echo, lăsând o amprentă albastră. 

— Domnule, băieţii şi cu mine suntem bine pregătiți şi antrenați, luă Hevy 
cuvântul. Ne luăm înapoi avanpostul, chiar dacă suntem sclipitori sau nu. 

Rex îşi permise un zâmbet slab. 

— Se pare că nu este totul pierdut pentru tine, recrut. 


Capitolul 16 


Amiralul Yularen stătea la consola de comunicații de la bordul navei Resolute, 
încercând fără succes să ia legătura cu Cody şi Rex. Obi-Wan şi Anakin stăteau 
lângă el, îngrijorați pentru că ofițerii clone încă nu-i contactaseră. 

— Comandante Cody, mă auzi? repetă Amiralul în comunicator. Căpitane Rex, 
răspunde. 

Deşi cele două clone ar fi trebuit să raporteze imediat ce ajungeau la 
avanpostul Rishi, nimeni nu primise veşti de la ei. 

— Ar fi trebuit să ne apeleze acum câteva ore, spuse Obi-Wan. Se pare că 
ofițerul tău respectă ordinele cu aceeaşi sârguință ca şi tine, adăugă el cu o privire 
şireată către Anakin. 

Rex era cel mai apropiat subordonat al lui Anakin şi, la fel ca tânărul General 
Jedi, şi el era un independent irascibil. Era o combinație care îi băga adesea pe 
amândoi în necazuri — dar îi şi scotea din ele. Formau o echipă excelentă. 

— Poate că îl plictiseşte Cody cu protocoalele şi procedurile standard, răspunse 
Anakin la comparaţia făcută de Obi-Wan, referindu-se la asemănările dintre fostul 
său Maestru şi Comandantul clonă. 

Dar mintea lui Obi-Wan se întorsese deja la misiunea lor. 

— Trebuie să lucrăm la propriile noastre proceduri plictisitoare şi să punem la 
cale o strategie pentru a-l găsi pe Grievous, îi reaminti Obi-Wan lui Anakin. 

Anakin fu de acord. Nu se va opri de la nimic pentru a-l găsi pe Grievous şi a 
pune capăt domniei de teroare a Generalului. 


Pe suprafața lui Rishi, clonele se apropiară de avanpost. Echo, Fives şi Hevy îi 
urmau pe Rex şi Cody pe peretele craterului. 

— Fiți cu ochii în patru, îi avertiză Rex în timp ce urcau. Atâta timp cât aceşti 
droizi ocupă avanpostul, casa noastră de pe Kamino este în pericol. 

Apoi îi dădu lui Echo blasterul său DC-15, dar păstră cele două blastere DC- 
17. Cody îi urmă exemplul şi îi dădu blasterul său lui Fives. 

— Dar sunt atât de mulţi, îşi exprimă Echo îndoielile, cântărind blasterul în 
mână. 

— Nu contează, puştiule, spuse Rex. Trebuie să recuperăm baza, aşa că hai s-o 
facem. 

Echo, Fives şi Hevy îşi ridicară blasterele în semn de acord. 

— Şi cum propui să trecem prin acest perete blindat, Rex, bătrâne? întrebă 
Cody. 

— Am câteva idei, răspunse Rex, uitându-se la avanpost. 

Celelalte clone flancară peretele principal, iar Rex se îndreptă spre el cu mersul 
mecanic al unui droid deghizat. 

— Ce a fost asta? întrebă un droid de comando din avanpost când îl auzi pe 
Rex prin comunicator. 

Droizii de comando aflați de veghe îl priviră pe Rex pe ecranul video. 

— Unitatea doi-şase, tu eşti? întrebă unul dintre droizii de comando. 


— Afirmativ, răspunse Rex, încercând să imite vocea unui droid. 

— Vorbeşti ciudat, răspunse droidul. E ceva în neregulă cu vocabulatorul tău? 

— Afirmativ, repetă Rex în cea mai bună imitație de droid pe care o reuşi. 

Dar droizii de comando erau încă suspicioşi. 

— Scoate-ţi casca, ceru droidul. Vreau să-ți văd placa facială. 

Rex întinse mâna spre cască şi făcu un pas înainte, astfel încât să nu mai fie 
văzut prin vizorului uşii. Apoi ridică un cap de droid în fața vizorului şi îl mişcă uşor 
înainte şi înapoi. Cody, care stătea lângă uşă, clătină din cap. 

— Asta nu va funcționa niciodată, spuse el. 

Dar, o secundă mai târziu, uşa blindată alunecă, deschizându-se. 

Rex şi ceilalți porniră pe coridor şi deschiseră focul asupra droizilor. Grupul 
securiză rapid zona de intrare şi se îndreptă cu grijă spre centrul de comandă. 

— Cer permisiunea de a merge primul, domnule, spuse Hevy. 

— Eu sunt cel care merge întotdeauna primul, băiete, răspunse Rex. 

Rex merse mai departe pe coridor. În centrul de comandă, trei droizi de 
comando stăteau la diferite posturi, în timp ce un al patrulea stătea la intrare, cu 
spatele la soldați. Rex îl împuşcă pur şi simplu pe droidul de pază, iar restul 
soldaților clone intrară în centrul de comandă trăgând. Droizii ripostară şi încercară 
să se adăpostească. Fives avansă din spate şi primi o lovitură în umăr care îl dobori 
la podea. 

— Fives! strigă Echo, întorcându-se. 

— E bine, concentrează-te pe luptă, ordonă Cody. 

Căpitanul droid trase asupra lui Rex, dar acesta evită proiectilele laser şi 
ripostă. Arma droidului zbură din mâna lui. Dar maşinăria nu se dădu bătută şi se 
aruncă asupra lui Rex cu o vibrospadă, dar acesta fu prea rapid. Se rostogoli din 
linia de atac şi îl prinse pe Căpitanul droid de cap, rupându-i gâtul mecanic şi 
aruncându-l pe podea. 

Fives se ridică din nou în picioare şi alergă alături de Cody mai adânc în 
centrul de comandă. Hevy şi Echo atacară pe partea cealaltă, ţintind spre ultimul 
droid de comando. Fulgerele laser îl urmăriră pe droid până când, în cele din urmă, 
unul dintre ele îl lovi. 

— Am nimerit unul! strigă Echo. 

— Îmi pare rău, Echo, îl corectă Fives, dar eu l-am împuşcat. 

— Sigur că da, spuse Echo în timp ce se regrupau cu ceilalți. 

În timp ce Rex îl examina pe căpitan, Cody observă un ecran de supraveghere 
plin de mici puncte de lumină. Cineva venea spre ei. 

— La fereastră, ordonă el. Se pare că avem mai mulți vizitatori. 

Toată lumea alergă spre fereastra mare. Echo activă macrobinoclul de pe cască 
şi privi în depărtare. Acolo sus, mult deasupra avanpostului, percepu ceea ce Cody 
văzuse pe ecranul de supraveghere. 

— Pare a fi o flotă Separatistă, confirmă Echo suspiciunile lui Cody. 

Văzu două nave de luptă uriaşe ale Federaţiei Comerțului înconjurate de şase 
fregate puternic înarmate. 

— De aceea au luat cu asalt avanpostul, concluzionă Cody. Se pregătesc 
pentru o invazie completă. 


— Trebuie să avertizăm Înaltul Comandament, adăugă Rex. 


Capitolul 17 


Grievous stătea la consola de comandă la bordul unei fregate Separatiste, în 
spaţiul de deasupra Lunii Rishi. 

De ce nu au raportat droizii de comando? se întrebă el. 

— Baza Republicii încă transmite semnalul liber de alertă, îi raportă Căpitanul 
droid de luptă lui Grievous. Dar, din anumite motive, droizii noştri nu mai răspund. 

Grievous era supărat. Asta ar fi trebuit să fie partea cea mai uşoară a planului 
său. Un grup mic de clone nu ar fi trebuit să fie o problemă pentru droizii săi de 
comando. 

— Nu putem lăsa nimic la voia întâmplării, mârâi Grievous. În nici un caz baza 
nu trebuie să-i informeze pe Jedi de venirea noastră. Trimiteţi întăriri pentru a 
arunca o privire în jur! 

— Am înțeles, zise Căpitanul droid, trimițând o navă de desant spre avanpost. 


În centrul de comandă, Echo şi Fives încercară cu disperare să facă consola de 
comunicații să funcționeze, dar nu reuşiră. 

— Ne-au sabotat transmițătorul şi l-au blocat pe semnalul că totul este în 
regulă, raportă Echo în timp ce examina comenzile. Va dura ceva timp să-l reparăm. 

— Dar nu avem timp, spuse Rex de la fereastră. 

— Priviţi! strigă Cody în timp ce o navă Separatistă intra în atmosferă. 

— Ei bine, amice, îi spuse Fives lui Hevy. Ai spus de atâtea ori că vrei să fii 
mereu în prima linie. 

Hevy privi cum nava Separatistă ateriza pe platformă. Mai multe escadroane de 
droizi de luptă B1 şi super droizi de luptă coborâră pe rampă şi se îndreptară spre 
avanpost. 

— Nu putem apăra avanpostul prea mult timp împotriva acestei armate de 
tinichele, remarcă Cody. 

— Atunci distrugem stația, sugeră Rex. 

Fives şi Hevy schimbară priviri îngrijorate. 

— Dar, domnule, strigă Echo, misiunea noastră este să apărăm această stație 
cu orice preț. 

— Trebuie să avertizăm Republica despre invazie, zise Rex. Dacă întrerupem 
semnalul, vor observa. 

— Aşa este, fu de acord Echo. Când nu vor mai recepționa semnalul, vor 
înțelege că lucrurile nu sunt în regulă. 

Rex se gândi un moment. 

— Avem nevoie de toate detonatoarele termice, spuse el apoi. 

— Ar fi nevoie de mai mult decât câteva detonatoare pentru a distruge acest 
avanpost, spuse Hevy. 

— Am putea folosi T.L. pentru asta! spuse Echo cu entuziasm. 

Rex şi Cody se uitară la el. 

— Această lună este înghețată timp de jumătate de an, explică el. Folosim gaz 
Tibanna lichid pentru a încălzi baza. 


— Gaz Tibanna lichid, gândi Cody cu voce tare. Foarte exploziv. 

— Bun, aduceţi rezervoarele aici şi ataşaţi detonatoarele, ordonă Rex. 

Droizii de luptă mărşăluiau din ce în ce mai aproape de avanpost, iar Rex oferi 
un mic discurs motivațional. 

— În regulă, ascultați, începu el. Există o singură ţintă interesantă în acest 
sector: Kamino. Planeta este cel mai apropiat lucru pe care îl avem de o casă. Astăzi 
luptăm pentru mai mult decât pentru Republică. Astăzi luptăm pentru frații noştri de 
acasă. Aţi înțeles? 

— Da, domnule! strigară Fives, Echo şi Hevy ca unul singur. 

În timp ce-şi puneau căştile, Cody îi făcu semn din cap lui Rex şi plecă cu 
Fives şi Hevy, iar Rex şi Echo, se îndreptară spre rezervoarele de gaz Tibanna. 

— Cred că putem schimba puţin şansele în favoarea noastră, Comandante, 
spuse Hevy. Mai ales că ştim de ce ne aflăm aici. 

Se îndreptară spre arsenal. Hevy se duse direct spre un tun blaster rotativ Z-6, 
arma lui preferată. 

— Eu o iau pe asta! se lăudă el, ridicând arma uriaşă în fața lui. 

Cody îl privi critic pe Hevy. 

— O armă mare nu te face să fii un om mare, glumi el. 

Afară, pe coridor, Rex şi Echo escortară un droid cisternă plin cu gaz Tibanna 
înapoi la centrul de comandă. 


Droizii de luptă ajunseseră deja la uşă. 

— Au venit întăririle, zise droidul comandant în comunicatorul său. Deschideţi. 

Uşa se deschise şuierând şi droizii ajunseră față în față cu Hevy, care avea 
tunul uriaş cvadruplu pregătit. 

— Nu ați spus vă rog, rânji el şi deschise focul, distrugând tot escadronul de 
droizi. 

— Clone! Doborâţi-i! strigă un alt droid, în timp ce escadronul ataca uşa 
deschisă. 

Restul droizilor de pe platforma de aterizare reacționară rapid şi mărşăluiră şi 
ei spre intrarea în staţie. 

Fives veni alături de Hevy şi aruncă un detonator termic în învălmăşeală. 
Explozia aruncă în aer mai mulți dintre droizii de pe platformă. 

— Acum ne-ar prinde bine un Jedi, spuse Cody, care veni pe partea cealaltă şi 
începu să doboare droizii. 

În timp ce mai mulţi droizi se apropiau, clonele se retraseră în avanpost şi 
închiseră uşa de protecţie în urma lor. 


Amiralul Yularen se afla încă în sala de strategie a lui Resolute, încercând să ia 
legătura cu Cody şi Rex. Anakin şi Obi-Wan se aflau lângă el, neliniştiți pentru că nu 
primiseră veşti de la clone. 

— Căpitane Rex, răspunde, zise Yularen. Comandante Cody, mă recepționezi? 
Se întoarse spre Obi-Wan. Încă nu am primit răspuns, Generale. 

— Cum rămâne cu semnalul de alertă? întrebă Obi-Wan. Încă îl mai transmit? 


— Da, domnule, confirmă Yularen. 
— Dacă ar fi fost ceva în neregulă, ne-ar fi contactat, presupuse Obi-Wan. 
Trebuie să ne concentrăm pe găsirea lui Grievous. 


Capitolul 18 


Grievous se plimba neliniştit de colo-colo pe puntea fregatei. Misiunea dura 
mult mai mult decât se aşteptase. 

— Care e situația la bază? strigă el la Căpitanul droid. Este în mâinile noastre? 

— Um... Căpitanul droid ezită cu răspunsul. Văzuse deja ce le făcea Grievous 
droizilor atunci când era nemulțumit. Au apărut câteva dificultăți, continuă el. Se 
pare că au mai rămas câteva clone, domnule. 

— Atunci nimiceşte-le! răcni Grievous, aplicându-i droidului o lovitură atât de 
puternică încât aproape că îl zbură de pe scaun. Nu putem lăsa câteva clone ridicole 
să ne oprească! 


Uşa principală fu distrusă de câteva explozii, iar droizii de luptă înaintară pe 
coridor spre centrul de comandă. 

— Retrage-te în centrul de operațiuni, îi strigă Cody lui Fives. 

Împreună cu Hevy, încercă să oprească droizii care se apropiau. Cele două 
clone traseră asupra valului de droizi care părea nesfârşit. 

— Rex, totul e pregătit cu rezervoarele de gaz? strigă Cody în comunicatorul 
său. Nu mai avem timp. 

— Aproape am terminat, răspunse Rex cu o voce frustrată din centrul de 
comandă. 

El şi Echo aveau probleme în a ataşa explozibilii la gazul Tibanna lichid. 

— Telecomanda nu reuşeşte să stabilească conexiunea cu detonatoarele, 
raportă Rex. Încercă din nou, dar nu obţinu nimic. Hevy, strigă el. Detonatorul ăsta 
nu funcționează. 

— Mă ocup eu de asta, spuse Hevy, luând micul transmițător portabil de la 
Rex. Îl voi repara într-o clipă. Voi fi chiar în spatele vostru. 

Rex îl lăsă cu reticență pe Hevy în urmă. 

— Fă-o repede, îl instrui el. Droizii ăia se apropie. 

Rex, Cody, Fives şi Echo ieşiră rapid prin trapa de întreținere. Echo se întoarse 
spre Hevy şi lăsă trapa deschisă pentru el. 

— Asta ar trebui să fie de ajuns, murmură Hevy, reajustând detonatorul. 

Apăsă pe buton, dar lumina nu făcu decât să se aprindă din nou în roşu. 

Asta nu e bine, gândi Hevy. Trebuie să existe o altă cale. 

În acel moment auzi paşi de droizi apropiindu-se. Luă rapid tunul cvadruplu şi 
se retrase pe coridor. Închise trapa din exterior şi căută o ascunzătoare sigură. 

Un escadron de droizi de luptă luă cu asalt centrul de comandă chiar când el 
se ascunse după un colț pentru a se pune la adăpost. 

— Baza este din nou în mâinile noastre, spuse unul dintre droizi. Clonele fug. 

— Laşii, replică droidul comandant. Securizaţi întreaga zonă. 

Hevy tresări la cuvântul laş şi strânse mai tare tunul blaster. 


Restul echipei ajunsese afară, în crater, în afara razei de acțiune a exploziei 
iminente. 

— Hevy, apasă pe trăgaci! ordonă Rex. Apoi privi în jur: Unde este Hevy? 

— Mă ocup de asta, domnule, veni vocea lui Hevy prin comunicatorul lui Rex. 

— Hevy, ieşi de acolo! strigă Rex înapoi. 

Dar Hevy nu putea lăsa droizii să aibă victoria. Toată viața lui fusese antrenat 
să protejeze Republica, dar astăzi avea lucruri mai importante de făcut. Astăzi putea 
să-şi salveze casa de pe Kamino. Toţi fraţii săi clone aveau nevoie de el. 

Asta e pentru ei, gândi el. Pentru Droidbait, Cutup şi toate celelalte clone care 
şi-au dat viața pentru Republică. Inspiră adânc şi îşi activă comunicatorul. 

— Telecomanda nu funcționează, anunţă el. Va trebui să declanşez manual. 

În acel moment, trei droizi apărură pe coridor şi îl văzură. 

— Hei, nu te mişca! îl avertiză unul dintre droizi. 

— Este o clonă, spuse altul. Foc de voie! 

Droizii deschiseră focul. Atât Rex, cât şi ceilalți auziră totul prin comunicator. 

— Hevy! strigă Rex. 

Soldatul avea nevoie de ajutorul lor. Trebuiau să se ducă după el. 

— Înapoi în zona de întreţinere, ordonă Cody. Mişcaţi-vă! 

— Nu are rost. Ştiu ce trebuie să fac, spuse Hevy în comunicator, ripostând la 
focul droizilor. 

— Nu-mi place tonul tău, recrut! se auzi vocea îngrijorată a lui Rex. 

Echipa fugi înapoi prin tunel. 

Hevy se aruncă pe podea, protejându-se în spatele propriilor salve de blaster. Îi 
seceră pe cei trei droizi şi se pregăti pentru un sprint spre detonator. Dar, în acel 
moment, ceva îl lovi din spate. Simţi un şoc violent. Nu mai fusese împuşcat 
niciodată. Împins de forța loviturii, se întoarse şi văzu un alt escadron de droizi care 
trăgeau în el din celălalt capăt al coridorului. 

Apoi îl auzi pe Rex vorbind prin comunicator: 

— Soldat, răspunde! Mă recepționezi? Vocea Căpitanului era tot mai agitată. 
Soldat, răspunde! Vorbeşte cu noi! 

Hevy era prea ocupat. Încă o dată îşi ridică tunul cvadruplu şi trase asupra 
escadronului de droizi înainte să se retragă spre centrul de comandă. 

Centrul era înțesat de droizi. Comandantul droid stătea la consola principală. 
Hevy îşi ridică tunul şi deschise focul. Comandantul fu făcut bucăţi, împreună cu 
câţiva droizi din jur. Dar apoi tunul cvadruplu tăcu brusc. Nu mai avea muniţie. În 
lipsa unei alternative, Hevy aruncă tunul asupra droizilor, reuşind chiar să mai 
elimine câțiva dintre ei. Dar maşinile de luptă rămase continuară să avanseze spre 
el. Mai încasă câteva lovituri înainte să cadă, în cele din urmă. Cu toate astea, nu se 
dădu bătut. Cu toată voinţa, îşi adună ultimele forțe şi se târî spre cel mai apropiat 
termodetonator. Droizii stăteau în jurul lui, cu blasterele îndreptate spre el. 

— Luăm prizonieri? îl întrebă un droid pe celălalt. 

— Eu nu iau, spuse Hevy, apăsând butonul de pe detonator. 


Capitolul 19 


Cody, Rex şi Echo priviră cum avanpostul se mistuie într-o explozie uriaşă. 
Deflagraţia distruse totul, inclusiv nava de desant Separatistă şi toți droizii din jur. 
Nu mai rămase nimic în afară de resturi fumegânde. Hevy nu ar fi putut supraviețui. 

Pentru o clipă, niciuna dintre clone nu spuse nimic. Apoi vorbi Echo. 

— Hevy a urât întotdeauna stația asta. 

Fives se uită la Echo şi schimbară un zâmbet gol. 

Lui Echo nu-i venea să creadă că Hevy nu mai era în viață. De-a lungul 
antrenamentului păruse indestructibil. Întotdeauna se aruncase cu capul înainte, cu 
nonşalanţă, în orice situație care îi ieşea în cale — şi ieşise fără nicio zgârietură de 
fiecare dată. Echo urâse asta la el. 

Cele două clone erau atât de diferite încât era greu de crezut că fuseseră create 
din acelaşi ADN. Şi totuşi, deveniseră prieteni. Echo învățase multe de la Hevy de 
când plecaseră de pe Kamino — cum să fie puternic şi cum să fie un lider. 

Întotdeauna va purta în el părţile bune ale lui Hevy. 


Odată cu distrugerea avanpostului de pe Rishi, semnalul că totul este în regulă 
nu mai fu transmis. La bordul lui Resolute, Amiralul Yularen observă că baza nu mai 
emitea semnalul de alertă. 

— Baza Rishi nu mai transmite! strigă Amiralul către Jedi. 

— Trebuie să fie Grievous, mârâi Anakin. 

— Sună alerta de invazie, ordonă Obi-Wan. Să punem flota în mişcare! 

Echipajul de pe punte începu să se pună în mişcare şi nu trecu mult timp 
până când flota se îndreptă spre sistemul Rishi. 


Grievous se uită cu ochii îngustați la consola de observare a fregatei sale, 
privind cu neîncredere la avanpostul în flăcări. Cu un urlet de furie, îşi trânti 
pumnul în consolă. 

— Nu le-am ordonat să distrugă stația! şuieră el încordat. 

— Nu e un lucru bun că baza este distrusă? întrebă tâmp Căpitanul droid de 
luptă. 

Grievous se întoarse şi îl fixă cu o privire pătrunzătoare. De ce erau droizii 
nişte idioţi atât de incompetenţi? 

— Idiotule! spuse el cât de calm putu. Explozia a întrerupt semnalul de alertă! 
Acum, Republica va şti cu siguranță că suntem aici! 

Ca la un semn, flota Republicii apăru la vedere chiar în acel moment. 

— Flota Republicii, mârâi Generalul. Nu-i putem înfrunta. Scoate-ne de aici. 


Fives şi Echo priviră prin binoclu cum se retrăgea flota Separatistă. 


— Am speriat tinichelele, spuse el. 

— Mulțumită lui Hevy, adăugă Fives. 

— Nave de luptă, strigă Rex, în timp ce două nave Jedi apăreau deasupra lor. 
Cody îşi ridică puşca blaster şi le făcu semn cu mâna, apreciativ. 


Echo şi Fives se aflau în hangarul lui Resolute în fața lui Obi-Wan şi Anakin. 
Cody, Rex şi ceilalți soldaţi clonă îi flancau de o parte şi de alta. 

Echo şi Fives luaseră poziție de drepţi, în timp ce Jedii se apropiară de ei. 

— În numele Republicii, vă mulţumim pentru serviciul curajos şi dorim să 
onorăm sacrificiul camaradului vostru, spuse Obi-Wan. 

Dar ei nu fuseseră camarazi, ci frați. Echo şi Fives se uitară unul la celălalt. 
Erau singurii membri supraviețuitori ai Escadronul Domino, acele cinci clone tinere 
care deveniseră aproape ca nişte frați. Auziseră acest cuvânt de multe ori de la 
Generalul Shaak Ti, de la Comandantul Colt şi de la Căpitanul Rex. Dar abia astăzi 
înțeleseseră în sfârşit ce însemna să fie frați. 

Amintirile lui Droidbait, Cutup şi Hevy vor rămâne mereu cu cei. 

— Noua voastră unitate este norocoasă să vă aibă, adăugă Anakin în timp ce el 
şi Obi-Wan fixau medaliile de onoare ale lui Echo şi Fives pe armurile lor. Aş fi 
mândru să lupt alături de voi. Oriunde. Oricând. 

Obi-Wan şi Anakin se înclinară în fața lui Fives şi Echo, iar clonele răspunseră 
cu un salut. 

După ce plecară Jedii, Rex se uită la clone. Acum arătau ponosite şi murdare. 

— Felicitări. Acum nu mai sunteți nişte Sclipitori. 

— Cu tot respectul, domnule, răspunse Echo. Am eşuat în misiunea noastră. 
Nu am meritat această onoare. 

— Greşit, obiectă Cody. Fără voi, Republica nu ar fi aflat la timp de invazia 
Separatistă. 

— Mi-aţi demonstrat ceva astăzi, adăugă Rex. Sunteţi exact oamenii de care 
am nevoie pentru Compania 501. 

— Da, domnule, strigară împreună Fives şi Echo. 


TRUPELE COMANDO PENTRU 
RECUNOAȘTERE AVANSATĂ 


Capitolul 20 


Trecuseră câteva luni de la distrugerea avanpostului de pe Luna Rishi. 

În sala de strategie a crucişătorului Jedi Resolute, Anakin Skywalker şi Obi- 
Wan Kenobi se aflau în fața unui mesaj holografic interceptat de la Generalul 
Grievous. La dreapta şi la stânga, Comandantul Cody şi Căpitanul Rex îi flancau pe 
Generali. Mesajul era fragmentat şi imposibil de înțeles, dar, în ciuda imaginilor 
intermitente şi tremurânde, era clar că era vorba despre o comunicare între Grievous 
şi Asajj Ventress. 

Un ofițer de comunicaţii clonă îşi ridică privirea de la consola sa. 

— Decodificăm sunetul, domnule, raportă el. 

O clipă mai târziu, vocea lui Ventress umplu sala de strategie. 

— Planeta Kamino este o țintă periculoasă, şuieră ea. 

La cuvântul Kamino, Rex îşi ridică privirea spre Cody. 

— Asigură-te că-ți îndeplineşti partea ta de misiune, o mustră Grievous. 
Trebuie să oprim producţia de noi clone dacă vrem să câştigăm acest război. 

Holograma se stinse şi Anakin se întoarse spre ceilalți. 

Aşadar, Grievous plănuia un alt atac asupra lui Kamino, la doar câteva luni 
după ultima sa încercare. Anakin avu sentimentul că acest mesaj interceptat ar fi 
putut fi cheia pentru a-l elimina pe General odată pentru totdeauna. Cu această 
informaţie, Republica era avertizată şi îl putea aştepta. 

Trăsăturile lui Rex se înăspriră. 

— Ne vor ataca planeta natală, declară el. 

— Separatiştii îşi asumă un risc uriaş chiar şi plănuind acest lucru, adăugă 
Obi-Wan. 

— Cu tot respectul, domnule General, continuă Rex, dar dacă cineva vine la 
noi acasă, ar fi bine să aibă un blaster mare la el. 

— Sunt de acord cu Căpitanul Rex, aprobă Cody. Pentru noi, clonele, asta e 
ceva personal. 

Anakin făcu un pas înainte. 

— Ne vom asigura că planeta Kamino este în siguranță. Spune-le soldaților tăi 
de la 501 că se întorc acasă. 

Rex aprobă din cap. Era gata să lupte pentru casa lui. 


Echo şi Fives stăteau de pază într-o cală de marfă la bordul lui Resolute. 

Armura cicatrizată de luptă a lui Echo purta încă amprenta albastră pe care o 
apăsase Rex pe Rishi — şi ambii soldați purtau însemnele albastre inconfundabile ale 
Unităţii 501. De când fuseseră repartizați, erau staționați pe Resolute, nava Amiral a 
Generalului Skywalker şi a Unităţii 501. În scurtul lor timp petrecut în această nouă 
unitate, făcuseră deja înconjurul galaxiei şi luptaseră într-o mulțime de bătălii. 

Deşi Unitatea 501 era o poziție mult mai interesantă decât avanpostul de pe 
Luna Rishi, Echo şi Fives erau juniori. Asta însemna că îşi petreceau o mare parte 
din timpul în care nu luptau păzind sau inventariind provizii. 

Pentru a-şi omori timpul în cala de marfă, Fives se apucase să spună glume. 


Asta îi amintea de timpul petrecut în centrul de antrenament de pe Kamino. 

— Haide, Echo, spuse Fives, după ce tocmai spusese o poantă. Nu ai înțeles-o 
nici pe asta? 

Echo se uită fix la el fără să vadă nimic. 

— Cutup era cel care se pricepea să spună glume, răspunse el în cele din 
urmă. Nu tu. 

Cele două clone rămaseră în tăcere pentru o vreme, amintindu-şi de Cutup şi 
de ceilalți frați pierduţi din Escadronul Domino. Părea o veşnicie de când fuseseră 
împreună pe Kamino. 

— Deci, eu la ce mă pricep? întrebă în sfârşit Fives. 

— Evident, nu la descărcat provizii de pe nava aia, spuse o voce familiară în 
spatele lor. 

Fives şi Echo se întoarseră şi îl văzură pe Căpitanul Rex stând în spatele lor. 
Luară imediat poziție de drepți. 

— Pe loc repaus, soldați, ordonă Rex. Nu e nevoie să faceți atâta spectacol aici 
în spate. Nu uitaţi că sunteți în 501, cu cei mai buni dintre cei mai buni. 

— Da, domnule, răspuns Echo. 

Rex se uită la Fives, care tăcea. 

— Te preocupă ceva, Fives? întrebă el. 

Dură o clipă până când Fives răspunse. 

— Domnule, Echo şi cu mine..., începu el. Ei bine, am participat la câteva 
bătălii dure cu această unitate şi... 

— Credeţi că, între timp, ar fi trebuit să vă promoveze Comandantul Cody la 
trupele ARC? îl întrerupse Rex. 

Echo şi Fives rămaseră în tăcere. 

— Veţi deveni soldați ARC atunci nu va trebui să o cereți voi înşivă, spuse Rex. 

Clona se întoarse să plece, dar se opri. 

— Şi încă un lucru: mergem acasă, adăugă el. 

— Kamino..., spuse Fives. 

— A trecut mult timp de când am fost ultima dată acasă, remarcă Echo. 

— Am sperat să mă întorc ca soldat ARC, spuse Fives. 

— Va veni şi vremea noastră, Fives, îl consolă Echo. Va veni şi vremea noastră. 

În adâncul spaţiului... 

O uriaşă navă Separatistă de comandă din clasa Dreadnaught zbura prin vidul 
spaţiului. Pe punte, Generalul Grievous stătea în fața unei holograme a lui Asaj)j 
Ventress. Fața ei palidă şi tatuată abia se vedea. 

— Totul este pregătit, Generale, raportă asasina. 

— Bine, răspunse Grievous. Vom ataca mai întâi oraşul Tipoca. 

Oraşul Tipoca era capitala planetei Kamino şi găzduia cea mai mare unitate de 
producție de clone a Republicii. Era, de asemenea, locaţia complexului militar unde 
se antrenase Escadronul Domino. 

— Am locaţia exactă atât a sălii de ADN a clonelor, cât şi a cazărmii soldaților, 
spuse ea. 

Grievous râse. 

— Le voi distruge pe ambele, cu mâna mea, răspunse el. 

— Amândoi o vom face, Generale, şuieră Ventress. Contele Dooku ne-a dat 
amândurora această sarcină. 

Ventress şi Grievous erau amândoi membri de rang înalt ai Alianţei Separatiste 
a lui Dooku, dar nu aveau o părere prea bună unul despre celălalt. Grievous se 
simţea un lider militar fără pereche, care cu siguranță nu avea timp pentru o ucigaşă 
feroce. Ventress, pe de altă parte, se vedea aproape la egalitate cu Dooku şi 
presupunea că într-o zi va deveni ucenica lui şi, în cele din urmă, îl va înlocui în 
fruntea Alianţei. 

— Desigur, asasino, spuse Grievous, îngăduitor şi jucăuş. Oricum, ştia că el 
era adevăratul lider al acestei misiuni. Aştept cu nerăbdare întâlnirea noastră. 

Ventress ezită puţin înainte să vorbească. 

— Când vă pot aştepta sosirea? 

— În curând, fu singurul lucru pe care îl spuse Grievous înainte să încheie 
transmisiunea. 


Ventress se afla la bordul propriei sale nave, înconjurată de un grup de droizi 
de luptă. 

— Droizii subacvatici să fie pregătiți pentru faza a doua a planului, spuse ea. 

— Am înțeles, confirmă droidul conducător. 

În spatele lor, printr-un hublou mare, nu vedeau negura spaţiului, ci oceanul 
adânc şi întunecat de pe Kamino. Separatiştii ajunseseră deja. 

În depărtare, droizii subacvatici special echipați erau ocupați cu asamblarea 
unei flote amenințătoare de nave de atac. 

O navetă a Republicii zbura prin cerul cenuşiu şi ploios al lui Kamino spre 
oraşul Tipoca. Naveta ateriză pe una dintre platformele care se aflau la marginea 
oraşului protejat de domuri. Câteva clipe mai târziu, Anakin şi Obi-Wan coborâră din 
navă şi se îndreptară în grabă spre Maestra Jedi Shaak Ti şi Primul Ministru 
Kaminoan, Lama Su. În spatele celor doi Jedi, Cody şi Rex părăsiră naveta în fruntea 
Unităţii 501, inclusiv Echo şi Fives. Clonele priviră în jur la casa lor. Pentru mulți — 
inclusiv pentru Echo şi Fives — era prima dată când se întorceau de când îşi 
terminaseră antrenamentul. 

— Maeştrii Kenobi şi Skywalker, îşi salută Shaak Ti camarazii Jedi. Bine ați 
venit pe Kamino. 

— Vă salut şi eu, domnilor Generali, adăugă Lama Su. 

Anakin şi Obi-Wan se înclinară respectuoşi în fața Prim-Ministrului. 

Obi-Wan i se adresă lui Lama Su cu o expresie evident îngrijorată. 

— Mi-aş dori ca sosirea noastră să nu fi venit în astfel de circumstanţe. 

Shaak Ti îl privi pe Obi-Wan cu îngrijorare. 

— Credem că Grievous plănuieşte un atac pe Kamino, continuă Obi-Wan. 

— Dar blocada Republicii este mult prea puternică, spuse Lama Su, uitându-se 
la Shaak Ti. Nu ar îndrăzni. 


Soldaţii clone merseră direct la complexul militar. Rex şi Cody trebuiau să se 
asigure că centrul era pregătit pentru un atac. 

Echo şi Fives se opriră chiar în fața clădirii principale. Era clădirea în care îşi 
petrecuseră primii ani de pregătire pentru a deveni soldați clone. 

— Priveşte în jur, Fives, spuse Echo. Parcă mai ieri am fost aici. 

— Îţi aminteşti de asta? întrebă Fives, arătând spre un grup de clone care 
mărşăluiau pe lângă ei în armura lor simplă de antrenament. 

— Poţi să o mai spui o dată, zâmbi Echo. 

În acel moment, auziră un zgomot puternic. Se întoarseră amândoi în acelaşi 
timp pentru a-l vedea pe 99 îngrămădind piese de echipament unele peste altele. 

— Hei, 99! strigă Echo. 

99 îşi ridică privirea şi îi recunoscu imediat. 

— Echo! strigă el. Fives! 

Clona de întreținere lăsă jos piesa cu care era ocupat şi se îndreptă spre Echo 
şi Fives. 

— Chiar îți aminteşti de noi? întrebă Fives. 

— Îmi amintesc de toţi fraţii mei, răspunse 99. Hevy este şi el aici? 

Echo şi Fives rămaseră în tăcere pentru o clipă. Niciunul dintre ei nu voia să 
vorbească primul. 

— A avut loc un incident la avanpostul de pe Luna Rishi, începu Fives să 
explice, în cele din urmă. 

Nu avea absolut nicio idee ce putea să spună. Posibilitatea de a-şi pierde viața 
făcea parte din meseria de soldat clonă, dar nu vorbeau despre asta dacă puteau 


evita. 

— Ne-a salvat vieţile tuturor, dar şi-a pierdut-o pe a lui, îşi încheie Echo 
explicația. 

Nu voia să retrăiască întreaga poveste chinuitoare. 

— Oh..., începu 99 cu seriozitate. Înţeleg. 

Apoi scoase medalia lui Hevy din buzunar. Echo şi Fives fură surprinşi să vadă 
medalia. Ei nu ştiau că Hevy şi 99 fuseseră atât de apropiați. 

— Hevy ţi-a dat medalia lui? întrebă Echo. 

99 nu putu decât să aprobe din cap. 

— De ce v-aţi întors pe Kamino? întrebă el. 

— Generalii au auzit ceva despre un atac iminent aici, explică Echo. 

O urmă de îngrijorare apăru pe fața lui 99. 

— Cu ce pot ajuta în acest sens? întrebă 99, strângând puţin mai tare medalia. 

Flota Generalului Grievous zbura spre blocada Republicii. Grievous îşi pregăti 
flota pentru luptă, de la bordul navei sale de comandă. 

— Formatie de atac Echo-3, ordonă el. 

Droidul său tactic TV-49, din seria T, se întoarse către restul echipajului. 

— Situaţia? întrebă el cu vocea sa subțire şi mecanică. 

Unul câte unul, droizii de luptă de pe punte dădură rapoartele. 

— Scuturile deflectoare activate. 

— Distrugătoarele sunt pe poziții. 

— Tunurile frontale sunt pregătite. 

TV-49 îi raportă lui Grievous cu satisfacţie că toate navele erau pe poziţie. 

— Începeţi atacul! mârâi Grievous. 


Amiralul Yularen stătea pe puntea de comandă a lui Resolute, urmărind flota 
Separatistă care se apropia: nave de luptă, dreadnaughts, fregate şi distrugătoare, 
toate îndreptându-se spre blocadă. 

Un asalt direct este o abordare foarte neobişnuită pentru Grievous, gândi el. 

Ceva nu era în regulă. 

— Flota atacă, domnule, îl alertă un ofițer clonă de punte. 

— Contactează Comandamentul de pe Tipoca City, ordonă Yularen în maniera 
sa calmă, tipică. 


Mesajul Amiralului îi îngrijoră pe Jedi. În sala de strategie de pe Kamino, Obi- 
Wan medită asupra armadei care se apropia. Şi el credea că această decizie tactică 
era neobişnuită pentru Grievous. De ce să opteze pentru un atac deschis când se 
putea folosi de elementul surpriză? 

Shaak Ti urmărea pe un ecran holografic înaintarea flotei inamice. 

— Flota nu este atât de mare pe cât m-aş fi aşteptat, spuse ea. Începeţi asaltul. 

Obi-Wan închise ochii pentru scurt timp. Spera că Forţa îl va ajuta să 
descopere planului lui Grievous. Simţea că lucrurile nu erau aşa cum păreau, dar nu 
ştia ce să facă. 

Deasupra planetei, flota Republicii rezista tirurilor care loveau navele. Deodată, 
nava de luptă Jedi a lui Anakin intră în formație cu o echipă de Y-interceptoare: 
Escadrila Umbrelor. 

— Sper că nu vă deranjează puţină companie, le spuse el în glumă oamenilor 
săi, preluând conducerea. 

— Mă bucur să vă văd, Generale, răspunse un pilot clonă pe nume Broadside. 

— Mă cunoşti, Broadside, spuse Anakin. Aş prefera să fiu aici sus decât blocat 
într-un centru de comandă. 

Navele de vânătoare porniră şi angajară flota inamică. 

Bătălia continua furioasă, iar cele două tabere se angajară într-un schimb 


aprig de focuri. Pentru Anakin, părea că flota inamică va fi învinsă. Navele explodau 
în jurul lui, iar epavele în flăcări se prăbuşeau în atmosfera lui Kamino. 

— Atenţie! spuse o voce de computer în sala de strategie de pe Kamino. Cad 
resturi! 

Shaak Ti se uită la Obi-Wan. 

— Se pare că Grievous îşi sacrifică transportoarele pentru a proteja nava de 
comandă, spuse ea. 

Obi-Wan privi suspicios holograma unei rămăşiţe care cădea spre suprafața 
planetei. 

— Ceva nu e în regulă aici, spuse el. 

Închise din nou ochii şi putu simţi bucata de navă cum cădea spre Kamino. 

Anakin, între timp, condusese Escadrila Umbrelor în inima bătăliei. 

— Concentrează-te pe crucişătoare, Maestre, spuse Anakin prin comunicator. 
Eu voi continua să atac. 

Atenţia lui Obi-Wan se întoarse brusc în prezent. Piesele individuale se adunau 
pentru a forma un întreg. 

— Nu, Anakin! strigă el, urmărind pe hologramă cum navele Separatiştilor se 
retrăgeau. E prea uşor. Nici măcar Grievous nu ar ataca într-un mod atât de 
nesăbuit. 

— Maestre, obiectă Anakin. Bătălia se dă aici sus, în spațiu, nu acolo jos. 

Obi-Wan nu reuşi să explice exact ceea ce simțea. 

— Ştia că suntem pregătiți pentru atacul său, îi explică el lui Anakin. Trebuie 
să fie mai mult decât este evident. Jediul se gândi o clipă, apoi se întoarse spre 
Shaak Ti. Iar acele transportoare doborâte sunt cheia. Sunt sigur de asta. 

— Tu ce crezi? întrebă ea. 

Dar Obi-Wan era deja în drum spre ieşire. 

— Shaak Ti, spuse el, aş vrea să merg să înot. 


Cerul de deasupra lui Kamino strălucea portocaliu în timp ce bucăți uriaşe de 
nave Separatiste distruse cădeau şi se prăbuşeau în apă. Ventress privi de pe puntea 
submersibilului ei cum resturile se scufundau pe fundul oceanului. 

— Au sosit întăriri, o informă un droid de luptă. 

— Trimiteţi droizii subacvatici să asambleze navele de atac, ordonă ea. 

Obi-Wan pilotă un submarin Kaminoan cu un singur loc prin apele tulburi. 
Farurile frontale mici ale navei îi ofereau o lumină minimă în timp ce căuta epavele 
Separatiştilor. Dar tot ce văzu fu un grup de Aiwah, creaturi zburătoare uriaşe care 
trăiau sub suprafața mărilor de pe Kamino. Creaturile gigantice se puteau deplasa 
prin apă cu ajutorul aripioarelor şi puteau chiar zbura prin aer. 

Maiestuoase creaturi, gândi Obi-Wan, activându-şi comunicatorul. 

— Nu am găsit nimic până acum, îi raportă el lui Anakin. 

— Doar tu poţi să-ți faci griji pentru navele pe care le-am doborât deja, glumi 
Anakin. 

Obi-Wan zâmbi în sinea lui. Şi apoi văzu epava prăbuşită. Pe măsură ce se 
apropia cu submarinul său, observă ceva ciudat. Aceasta nu era o epavă. Acestea 
erau secțiuni complete, nedeteriorate, ale unei nave mai mari, asamblată de un 
escadron de droizi subacvatici. Armata Separatistă ajunsese deja pe Kamino. 
Grievous permisese în mod deliberat ca navele sale să fie distruse pentru că nimeni 
nu-şi făcea griji cu privire la resturile care plouau pe planetă — resturi care conțineau 
de fapt droizi de luptă şi părți de nave de asalt asamblate pe fundul oceanului. 

Grievous îi permisese Republicii să-i intercepteze mesajul. Totul fusese doar o 
capcană şi Jedii căzuseră în ea. Obi-Wan trebuia să-l avertizeze pe Anakin. Dacă 
acționau suficient de repede, ar fi putut fi capabili să oprească invazia lui Grievous. 

— Anakin! strigă el în comunicator. Am avut dreptate! Acele transportoare 
scufundate erau ascunzători pentru un atac subacvatic. Anakin, răspunde! 

Dar nu primi niciun răspuns. Obi-Wan aşteptă o clipă şi încercă din nou. 
Nimic. Era imperativ să se întoarcă în Tipoca şi să-i avertizeze pe ceilalți. 

Obi-Wan apucă manşa şi încercă să se întoarcă la suprafaţă, dar calea îi fu 
blocată de o echipă de droizi subacvativi, cu blasterele scoase. 

— Opreşte-te chiar acolo! îi ordonă un droid. Nu te mişca! 

Obi-Wan zâmbi în sinea lui în timp ce droizii subacvatici se apropiau de 
submarinul său. Apăsă un buton de pe consolă şi nava explodă brusc. Resturile fură 
aruncate în toate direcţiile. Obi-Wan rămase în capsula de salvare mică şi lipsită de 
apărare. În timp ce droizii erau distraşi, pilotă capsula spre suprafață. 

Când explozia se linişti, droizii îl văzură pe Obi-Wan scăpând. Deschiseră 
focul, distrugând capsula, dar Obi-Wan îşi păstră calmul, chiar dacă oxigenul se 
scurgea şi era prea adânc sub apă pentru a ajunge la suprafață. Avea un plan. 

Droizii se apropiară în timp ce el înota înapoi în direcția din care venise. 


Deasupra cădea o ploaie puternică. Brusc, un Aiwah izbucni la suprafață cu 
Obi-Wan în spate. Fiara îşi întinse aripile şi îl duse pe Obi-Wan în siguranţă. 

Jediul respiră adânc şi mângâie Aiwah pe spate. 

— Mulţumesc pentru plimbare, prietene. 

Dar uşurarea fu de scurtă durată. Navele Separatiste de foraj atacaseră Tipoca 
şi începuseră să distrugă oraşul. Obi-Wan îşi scoase comunicatorul. 

— Anakin, oraşul este atacat. Am nevoie de tine aici, imediat. 


— Sunt pe drum, raportă Anakin din carlinga navei sale de luptă. 

Apăsă puternic pe manşă şi nava cobori spre planetă. 

În acel moment, nava lui Ventress ieşi din ocean. 

— Atacul asupra Oraşului Tipoca a început, Generale, raportă ea către o 
hologramă a lui Grievous. Puteţi începe aterizarea. 


Capitolul 25 


Anakin intră în fugă în sala de strategie de pe Kamino. Shaak Ti, Rex şi Cody 
stăteau în jurul unei hărți holografice a oraşului. Bătălia se întindea în fața lor şi 
încercau să găsească o modalitate de a opri asaltul. 

— În regulă, toată lumea se poate relaxa, spuse tânărul Jedi. M-am întors. 

Shaak Ti îi aruncă o privire critică. 

— Ar trebui să-ți punem bravada la muncă, sugeră ea. Nu trebuie să le 
permitem să intre în camera cu ADN-ul. Acesta va fi scopul lor. 

— Dacă vor distruge arhiva ADN, adăugă Rex, nu vor mai exista clone noi. 

— Cum rămâne cu cadeţii? întrebă Cody, referindu-se la numeroşii cadeți 
tineri staționațţi la instalaţia de clonare şi la centrul de pregătire. 

— Îi vom duce într-un loc sigur, spuse Anakin. Oricum ar fi, vom lupta. 

— Exact ce gândeam şi eu, spuse Rex aprobator. 


Echo şi Fives alergară prin oraşul care se cutremura până la puntea 
hangarului. 

— Domnule, ați trimis după noi? întrebă Echo pe un soldat ARC care părea să 
fie la comandă. 

Soldatul aprobă din cap şi se uită la cele două clone. Îşi dădu seama după 
însemnele lor albastre că erau membri ai Unităţii 501. Ştia că le putea încredința o 
misiune dificilă. 

— Este periculos, dar vă vreau pe amândoi pe punte, în poziții de lunetişti, le 
ordonă el. 

— Da, domnule, răspunse Echo. Ne ocupăm de asta! 

Împreună cu Fives, alergă spre punte. Alarmele răsunau peste tot şi echipele 
de soldați clone se mobilizau în jurul lor, în timp ce se îndreptau spre luptă. 

Aceasta era emoția pe care şi-o doriseră mereu în timp ce stăteau de veghe la 
bordul lui Resolute. Tocmai când părăsiră hangarul, o navă de foraj Trident trecu 
prin podea. Sute de droizi de luptă ieşiră din navă, umplând hangarul cu focuri de 
blastere. În spatele lor apăru silueta enormă a Generalului Grievous. 

— Omorâţi-i pe toţi, ordonă el droizilor. 

Echo şi Fives fugiră pe un coridor până la podul care făcea legătura între 
hangar şi fabricile de clone. Oraşul era zguduit de explozii când ajunseră într-o 
poziție sigură pe pod. Din acest punct favorabil, văzură droizii care se îndreptau spre 
fabrică. Echo şi Fives îşi ocupară pozițiile şi deschiseră focul asupra droizilor. 

— Echo! strigă Fives. Continuă să tragi! Îi putem învinge! 

Şi atunci îl văzu pe 99 venind spre ei. 

— Am adus muniţie, strigă 99, ferindu-se pentru a evita focul. 

— Există vreo poziție mai bună? întrebă Fives. O poziție defensivă mai bună pe 
care am putea să o luăm? 

Înainte ca 99 să poată răspunde, un escadron de droizi de luptă apăru în 
spatele lor. 

— Droizi! strigă Echo. În spatele nostru! 


Fives îl împinse pe 99 din drum şi ripostă la tirul droizilor. 

99 voia să facă ceva. Trebuia să găsească o modalitate de a-şi ajuta frații. Apoi 
îşi aminti de altceva ce adusese cu el în sacul cu muniţie. 

— Grenade! strigă el, arătând spre detonatoarele termice. 

Fives se repezi la geantă, luă o grenadă şi o aruncă spre droizii care înaintau. 

— Mulţumesc, 99, spuse Echo. Bună treabă. 

99 nu se putu abține să nu se simtă mândru. Apoi văzu mai multe forme care 
se apropiau prin fum. 

— Priviţi! strigă el. Sunt mai multe! 

Echo şi Fives îşi ridicară blasterele, dar când fumul se risipi, văzură silueta 
familiară a lui Anakin Skywalker venind spre ei. În spatele lui, un grup de cadeți 
clone priveau îngroziți distrugerile. 

— Generale Skywalker, strigă Fives. El şi Echo îşi coborâră blasterele. Mă 
bucur să te văd. 

— Caut un loc sigur unde să-i duc pe aceşti cadeți clone, le spuse el. 

— Domnule, răspunse Echo, barăcile sunt cel mai sigur loc. 

Fives şi 99 dădură din cap în semn de acord. 

— Ştiu care este cea mai bună cale de a ajunge acolo, adăugă 99. 

— În regulă, Echo, spuse Anakin. Vă pun pe voi doi să vă ocupați de cadeți. 

Echo şi Fives se uitară la 99, care era gata să meargă înainte. 

— Cadeţi clone, strigă Echo. Urmaţi-ne! 

Echo îi făcu semn din cap lui Anakin şi îi conduse pe tinerii cadeți spre barăci, 
împreună cu Fives şi 99. 


— Continuaţi să trageţi! lătră Grievous în mijlocul haosului. Fără milă! 

De la distanță, grupuri de cadeți clone avansate îşi concentrară salvele de 
blaster asupra navelor de foraj Trident. Apoi, o explozie din spate le zgudui locaţia. 
Cadeţii căzură la pământ, iar Asajj Ventress apăru din haos, îndreptându-se cu 
dezinvoltură spre Grievous. Cei doi rivali se aflau pentru prima dată față în față şi, în 
ciuda bătăliei care făcea ravagii în jurul lor, era ca şi cum ar fi fost singuri. 

— Abilităţile tale sunt impresionante, începu Grievous. Poate că pot rivaliza 
chiar cu ale mele, asasino. 

— Poate că te-a învățat Contele Dooku cum să mânuieşti o sabie, rânji ea, dar 
asta nu te face egalul meu. 

— Şi totuşi, eu sunt Generalul responsabil de acest raid, mârâi el. Ţine minte, 
asasino, că eşti aici pentru a recupera ADN-ul. 

— De ce să nu-l distrugem? întrebă ea. 

— Pentru că ADN-ul ne deschide noi posibilități, explică Grievous. 

Ventress trecu pe lângă Grievous. 

— Continuă să te joci cu droizii tăi, şuieră ea, Mă ocup eu de pătrunderea în 
camera ADN. 

Grievous întinse unul dintre brațele sale metalice şi o apucă pe asasină de 
încheietura mâinii. 

— Să-ţi dau o escortă de droizi? întrebă el. 

— Dragul meu general, răbufni ea, nu ai nimic din ce mi-aş putea dori. 


Capitolul 26 


Echo, Fives şi 99 se aflau în barăci, înconjurați de un grup mare de cadeți şi de 
clone neexperimentate. Un cadet făcu un pas în față. 

— Ce facem acum? întrebă el. 

Echo şi Fives îşi aruncară reciproc o privire perplexă. Erau la comandă, dar nu 
ştiau ce să le spună celorlalți. 

— O victorie Separatistă înseamnă moartea, spuse 99. Pentru noi toți. Cadetul 
are dreptate: ce ar trebui să facem? 

Echo şi Fives se priviră din nou întrebători unul pe celălalt. Niciunul dintre cei 
doi soldați nu mai fusese vreodată într-o astfel de situație. Nici măcar pe Luna Rishi. 

Vocea lui Rex fu cea care rupse tăcerea. 

— Luptăm. 

Se întoarseră cu toții pentru a-i vedea pe Rex şi pe Cody intrând. 

— Dar antrenamentul nostru nici măcar nu s-a terminat, sublinie un cadet. 

Fives făcu un pas înainte. O expresie hotărâtă apăru pe fața lui. Căpitanul Rex 
avea dreptate, la fel cum avusese la avanpostul Rishi. Singura cale de a ajunge la 
obiectiv era să apere ceea ce le era drag — cu orice preț. 

— Priveşte în jurul tău, spuse Fives. Suntem cu toţii unul şi acelaşi. Aceeaşi 
inimă. Acelaşi sânge. Antrenamentul este în sângele vostru. lar sângele meu arde 
pentru o luptă! 

Echo păşi lângă el. Cuvintele lui Rex aprinseseră un foc şi în el. 

— Aceasta este casa noastră, spuse el. Acesta este războiul nostru. 

Multe dintre clonele tinere se ridicară în picioare. Echo şi Fives văzură clar că 
erau gata să-şi apere căminul. Rex şi Cody schimbară priviri. Erau impresionați. 

— Şi cum rămâne cu armele? întrebă un alt cadet. 

99 făcu un pas în față. 

— Depozitul de arme. Este la doar câteva coridoare distanţă, aici, în barăci. Vă 
pot face rost de toată puterea de foc de care aveţi nevoie. Se uită la clone şi la cadeți. 
Cine e gata să distrugă nişte droizi? 


Ventress se furişa pe coridoarele fabricii de clone. Silueta ei întunecată aproape 
că dispărea în umbră. Când ajunse la uşa pe care o căuta, se uită cu precauţie în 
jur. Când fu sigură că nu o văzuse nimeni, îşi dădu mantia la o parte şi luă una 
dintre săbiile sale de lumină. Cu o mişcare a încheieturii mâinii, o aprinse şi topi o 
gaură portocalie şi arzătoare în uşă. Bucata rotundă de metal căzu pe podea, iar ea 
se strecură prin gaură. În camera albă, sterilă, văzu un tub de sticlă securizat în care 
ştia că era stocat ADN-ul lui Jango Fett, elementul de bază pentru toți soldaţii clonă. 

Ventress apucă tubul şi ieşi în grabă pe unde venise. Dar, deodată, fu aruncată 
violent înapoi în cameră. În fața uşii se afla Anakin, cu sabia activată. 

— Începusem să cred că nu mi-a observat nimeni prezența, râse ea, sărind în 
picioare. 

— Doar nu aveai de gând să pleci fără să-ţi iei rămas bun, nu? întrebă Anakin. 

Ventress îşi aprinse ambele săbii cu mânerul curbat şi afişă un zâmbet malefic. 


La cazarmă, 99 conduse cu încredere clonele printr-un labirint de coridoare 
până la arsenal. Cunoştea acest complex mai bine decât oricine. 

— Aici este, spuse el. Tot ce ne trebuie este aici. 

— Excelentă treabă, 99, îl lăudă Rex. 

— Grăbiţi-vă, ordonă Cody şi începu să împartă arme tinerelor clone. Droizii 
aproape au ajuns la barăci. 

Cadeţii îşi ţineau armele cu un amestec de nelinişte şi mândrie. Ştiau că 
apărarea căminului lor era onoarea supremă. Pentru asta fuseseră făcuți. 

— Acum, pe poziții! strigă Rex. 

Pe coridor, escadroane de droizi de luptă mărşăluiau spre cazarmă. Erau 
urmați de Grievous, încrezător. Când armata ajunse la ultima uşă, unul dintre droizi 
făcu un pas înainte şi bătu. 

— Deschideţi, spuse el. 

Grievous nu putu decât să urle văzând prostia droidului. 

— Deschide uşa! urlă el. Şi scoateţi toate clonele din ascunzătoarea lor! 

— Am înțeles, replică droidul şi le ordonă celorlalți să deschidă uşa cu o 
explozie. 

În cele din urmă, uşile cedară, dar în loc să se confrunte cu o mână de cadeți 
tremurând, fură întâmpinați de câteva salve de focuri de blastere. Armata de cadeți 
rămase pe poziții. Asta era singura lor şansă de a-şi apăra casa. 

— Prea uşor, râse Grievous. 

Apoi, o voce familiară răsună în spatele lui. 

— Defineşte ce înseamnă uşor pentru tine, Generale. 

Grievous se întoarse şi îl văzu pe Obi-Wan, stând ud în spatele lui. 

— Kenobi, mârâi Grievous, aprinzând câte o sabie cu două dintre mâinile sale 
robotizate. 


Capitolul 27 


Fulgerele sălbatice de lumină umplură aerul în timp ce Obi-Wan şi Grievous se 
duelau. Brațele metalice ale cyborgului se mişcau cu o precizie de maşină, tăind şi 
înjunghiind spre Obi-Wan. Jediul blocă cu îndemânare atacul şi rămase pe loc în 
fața cyborgului superior din punct de vedere fizic. 

Grievous învinsese mulți Jedi în luptă şi le păstrase săbiile ca trofee. Sabia lui 
Obi-Wan ar fi fost cel mai mare trofeu al său. Cei doi se mai luptaseră unul cu 
celălalt şi singurul lucru pe care îl reuşise Grievous era faptul că nu le permisese 
Jedilor să-l captureze. Pentru un războinic ca Grievous, asta nu însemna o victorie 
de care să se bucure. 

Săbiile celor doi adversari trosniră de energie în lupta pentru câştigarea 
avantajului. Grievous îl împinse pe Obi-Wan înapoi cu atacurile celor două săbii ale 
sale. 

— Kenobi, mârâi Grievous în batjocură, înălțându-se peste Jedi. Kamino a 
căzut. Armata ta de clone este condamnată. 

— Nu sunt de acord, Grievous, obiectă Obi-Wan. 

Obținu avantajul folosind Forţa pentru a-l trimite pe Grievous să zboare înapoi. 

Grievous reveni rapid pe picioare şi văzu că armata de cadeți îi împinsese 
droizii înapoi. Subestimase forța Republicii. Aceasta nu era o bătălie pe care o putea 
câştiga. Profită de ocazie şi fugi. 

Obi-Wan alergă după el pe coridor. Nu-l putea lăsa pe Grievous să scape iar. 


Echo şi Fives îşi păstrară poziția în timp ce bătălia făcea ravagii în jurul lor. 
Împreună, cei doi fraţi rămaşi din Escadronul Domino traseră în droizii care se 
apropiau. Numărul droizilor din armata Separatistă se topea. Clonele simțeau în 
sfârşit că reuşeau să câştige această bătălie. 

— Acum, cadeți! ordonă Rex, iar armata de clone şi cadeți avansă cu o precizie 
absolută, ca şi cum ar fi fost soldați complet antrenați. 

99 îi urmă pe Cody şi Rex şi continua să-i aprovizioneze cu termodetonatoare. 

— Ultimul, Comandante, spuse Rex, înmânându-i lui Cody o grenadă. Fă-l să 
conteze! 

Cody îl aruncă, anihilând o întreagă falangă de droizi. 

— Mă duc după mai multe, spuse 99, îndreptându-se deja spre arsenal. 

— 99, nu poţi face asta, strigă Rex după el. 

— Sunt soldat, îl lămuri 99. La fel ca voi toți. Pentru asta am fost făcut. 

În acel moment, o voce răsună prin comunicatorul lui Cody. Era a Generalului 
Shaak Ti. 

— Droizii au fost împinşi înapoi în hangarul principal, raportă ea. 

— Asta rezolvă problema tinichelelor, spuse Cody. 

99 fugi pe lângă clone prin centrul bătăliei. Dar nu fu suficient de rapid. Focul 
de blastere îl lovi puternic şi căzu la pământ. 

— 99! strigă Echo. Nu! 

Ştia că 99 nu va supraviețui. 


Ventress îşi învârti ambele săbii şi îl atacă pe Anakin. Jediul îşi păstră poziția, 
blocând singura ieşire din camera ADN. 

Ea aplică două tăieturi rapide. Anakin se feri de ele, iar ea sări cu îndemânare 
pe lângă el pe coridor. Jediul se întoarse şi fugi după ea. 

Între timp, Obi-Wan îl urmărea pe Generalul Grievous pe coridoare. Cyborgul 
masiv îşi folosi toate membrele pentru a scăpa. Când Obi-Wan ieşi în hangar, se opri. 
Grievous dispăruse. Jediul rămase nemişcat, încercând să simtă unde s-ar fi putut 
duce Grievous. Brusc, cyborgul uriaş sări spre el din spate. Obi-Wan se prăbuşi la 
podea sub atacul lui Grievous, dar sări imediat înapoi şi îşi ridică sabia pentru a se 
apăra. Apoi Grievous începu să râdă. Câteva secunde mai târziu, podeaua se 
cutremură şi platforma de aterizare se clătină pe suporturile sale. O uriaşă navă de 
foraj Trident pătrunse prin podea, zguduind hangarul înainte şi înapoi. 

Obi-Wan încercă să-şi păstreze echilibrul şi îşi luă ochii de la Grievous pentru 
o clipă. Generalul profită de ocazie pentru a fugi spre una dintre navele Kaminoane 
de pe platforma de aterizare. Obi-Wan alergă după el, dar era prea târziu. Suporturile 
platformei cedară şi Jediul fu aruncat peste margine în oceanul întunecat de pe 
Kamino. Obi-Wan se pregăti să se scufunde în apă şi inspiră adânc pentru ultima 
dată. Resturile platformei care se dezintegra se prăbugşiră în apă în jurul lui. Jediul 
se scufundă mai adânc. Câteva momente mai târziu găsi ceea ce căuta: prietenul 
său, Aiwah. Se agăță de spatele creaturii şi o lăsă din nou să îl ducă în siguranţă. 

— Trebuie să încetăm să ne mai întâlnim aşa tot timpul, prietene, spuse el 
când ajunseră la suprafaţă. 


Capitolul 28 


Shaak Ti stătea protectoare în fața unui grup de cadeți clone slab echipați. Un 
droid Octuptarra uriaş se profilă amenințător în fața lor. Clonele traseră cu furie 
asupra droidului uriaş care arăta ca un păianjen. Jediul sări în aer şi devie focul de 
laser cu sabia. Apoi Shaak Ti se învârti şi tăie unul dintre picioarele maşinăriei. 

Droidul se răsturnă în față şi căzu, fiind împuns în cap de sabia lui Shaak Ti, 
ceea ce îl distruse complet. 

În spatele lor, Ventress intră în hangar. Anakin era la câțiva paşi în urma ei. 

— Uite, e Generalul Skywalker! strigă un soldat. 

— Mişcaţi-vă, soldați! ordonă un soldat ARC. Cu toții îşi îndreptară armele spre 
Ventress. Deschideţi focul, acum! 

Ventress respinse proiectilele laser şi se feri de focurile de armă, căutând în 
acelaşi timp o cale de scăpare. Anakin se aruncă rapid înainte şi o dobori pe asasină 
pe podeaua hangarului. Flaconul cu ADN îi căzu acesteia din mâini. Întinse mâna 
după el, dar Anakin i-l smulse folosind Forța. Cu o rostogolire în față, ea se ridică din 
nou în picioare şi, cu o lovitură de picior, aruncă nişte resturi în aer. La adăpostul 
distragerii atenţiei, reuşi să recupereze flaconul folosind Forţa. Micul recipient cu 
ADN zbură spre mâna ei care îl aştepta. 

Ea zâmbi la victorie, dar bucuria îi fu de scurtă durată. Înainte ca fiola să 
aterizeze în mâna ci, o clonă sări înainte şi prinse tubul în aer. 

— Ahhh! mârâi ea, în timp ce era înconjurată de luptători clone. Presupun că 
vreți să mă predau? întrebă ea în batjocură. 

— De fapt, spuse Anakin, intenționez să las clonele să te execute pe loc. 

— Nu şi de data asta! 

Ea zâmbi când nava lui Grievous zbură pe deasupra ei. O trapă se deschise pe 
navă şi Ventress îi împinse pe Anakin şi pe clone la o parte cu o explozie a Forţei. 
Apoi sări în sus dintr-o singură mişcare şi ateriză în burta navei. 


Echo şi Fives se aflau în barăci, printre rămăşiţele armatei de droizi. 

— Am reuşit, strigă un cadet. I-am învins. 

Se uitară în jur la cadeți şi observară cât de mândri erau. Cu toții simțeau 
aceeaşi mândrie. Luptaseră ca frații pentru a-şi proteja căminul. Apoi îi văzură pe 
Rex şi Cody stând lângă corpul fără viață al lui 99. 

— Am pierdut un soldat adevărat astăzi, spuse Cody. 

— A fost cu adevărat unul dintre noi, adăugă Rex aprobator. 

Echo îngenunche lângă 99, cu Fives stând în spatele lui. 

Acesta era prețul victoriei lor: încă un frate căzut. 


Epilog 


Echo şi Fives se aflau pe un balcon, privind spre oceanul vast şi cenuşiu. 
Ambii soldați ştiau că aceasta ar fi putut fi ultima dată când îşi vedeau planeta 
natală, Kamino. 

— Echo, Fives, strigă Rex din spatele lor. 

Cele două clone se întoarseră şi luară poziție de drepţi, în timp ce Rex şi Cody 
li se alăturară. 

— Voi doi ați dat totul în focul luptei, spuse Cody. 

— Am făcut doar ceea ce trebuia să facem, domnule, replică Echo. 

— Ceea ce ar fi făcut orice clonă, adăugă Fives. 

— Amândoi ați dat dovadă de eroism şi de un curaj adevărat, îi lăudă Rex. Mi- 
ați amintit de mine. 

Echo şi Fives zâmbiră unul la celălalt. 

— Echo, Fives, continuă Cody, amândoi sunteți oficial soldați în trupele ARC 
începând din acest moment. 

— Nu cred că Separatiştii se vor întoarce aici prea curând, spuse Rex. Dar dacă 
o vor face, Kamino va fi norocoasă să aibă clone ca voi pentru a o apăra. Bună 
treabă, băieți. 

Cele două clone rămaseră tăcute, perplexe de uimire. Fusese o călătorie lungă 
de la cadeţii clone indisciplinaţi din Escadronul Domino la trupele ARC, dar cei doi 
ştiau că acela era locul unde trebuiau să fie. 

Vor lupta pentru a apăra Republica cu orice preț — pentru Droidbait, Cutup, 
Hevy, 99 şi pentru toţi ceilalți frați ai lor. 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate popoarele 
erau egale în fața legii şi îşi trăiau viața cu drepturi care le garantau deopotrivă şansă 
şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor în hiperspațiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri ce a 
slujit la apărarea şi protecția popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună de la Forţă, Cavalerii Jedi au 
menținut pacea pe tot cuprinsul Galaxiei generații după generații şi au transmis mai 
departe crezul lor celor ce s-au dovedit deopotrivă capabili şi demni de cavalerism. 

Prin strânsa ei coeziune Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au putut 
dormi liniştiți în paturile lor, aflați în siguranță înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili la 
influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SITH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 


sub denumirea de Stăpâni ai Sith-ilor. Pentru următoarele câteva mii de ani imperiul 
lor avea să prospere şi să crească. În acest timp cavalerii Jedi decăzuți începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul Sith 
şi a invadat Vechea Republică, însă armatele sale au fost înfrânte de forțele combinate 
ale flotei Vechii Republici şi ale Cavalerilor Jedi. Sadow cu o armată compusă din 
războinici Massassi a fugit spre marginile îndepărtate ale universului, oprindu-se în 
cele din urmă pe cea de-a patra lună a planetei Yavin. Aici dictatorul militar a început 
să facă experimente asupra celor ce l-au urmat, transformându-i în fiare 
monstruoase. Aceasta a avut drept consecință Războiul Fiarelor de pe Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar ei sunt 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile demult 
decăzuțţilor Sith şi le foloseşte pentru a crea o proprie filosofie a Codului Jedi. Cu 
aceste cunoştinţe Kun pune la cale o vastă şi puternică frăție şi îşi arogă titlul de prim 
Stăpân întunecat al Sith. Kun şi alți Stăpâni Sith preiau controlul asupra Galaxiei şi 
reînvie vechiul Imperiu Sith. Lor li se opun în mod violent sute de Cavaleri Jedi. 
Războiul Sith care urmează este un conflict teribil în care multe personaje istorice 
importante sunt ucise, inclusiv Maestrul Jedi Arca. Toţi Cavalerii Jedi se adună 
laolaltă pe luna-junglă într-un front unit contra cetăţii fortificate Sith construite de 
Exar Kun. Cavalerii Jedi aliați printr-o masivă lovitură nimicitoare distrug pe 
supraviețuitorii Massassi. La scurtă vreme după aceea Exar Kun este şi el ucis de 
Cavalerii Jedi. Spiritul său este surghiunit pe un tărâm al întunericului veşnic pe 
Yavin 4. Stăpânii Sith sunt înfrânți şi nu se mai aude nimic despre ei până peste 
câteva secole, pe timpul războiului comerțului, pe Planeta Naboo. 


IMPERIUL... 


Un senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Preşedinte al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea puterea 
şi carisma de la partea întunecată a Forței. El avea însă ambiții mult mai mari decât 
i-ar fi îngăduit funcția de Preşedinte, iar aceia care i-au netezit drumul spre înaltele 
sfere ale puterii politice se vor trezi curând înlăturați, întemnițați ori striviți de mâna 
grea a lui Palpatine, în timp ce acesta îşi urmărea fără cruțare țelul final. Din ordinul 
lui Palpatine, noul imperiu a început o cursă a înarmării cum nu a mai existat alta în 
istoria galactică. Imense nave cu o incredibilă putere de foc au sărit de pe planşeta de 
proiectare în existența reală parcă peste noapte. Progresul tehnologic ce a rezultat a 
determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o lume 
la alta. 

Sigur pe poziția sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns la 
cheremul capriciilor Împăratului, iar cele dintâi revolte împotriva lui Palpatine au fost 


înăbugşite aproape înainte de a izbucni. Cavalerii Jedi au fost vânați în mod sistematic 
şi executați sumar. Ei s-au văzut abandonați, trădați sau ucişi chiar de către aceia pe 
care îi apăraseră vreme îndelungată. Senatul marionetă ce fusese păstrat în funcțiune 
era permanent dezbinat, iar conducerea directă a fost încredințată guvernatorilor 
regionali numiți de Palpatine. Crearea unei arme teribile, una capabilă să distrugă o 
planetă întreagă cu un singură lovitură, a ţinut liderii îngroziți ai fiecărei lumi sub 
amenințarea anihilării. Steaua Morţii a fost ultimul cuvânt al lui Palpatine - 
asigurarea finală a puterii sale asupra miliardelor de fiinte pe care le conducea. 


ALIANȚA REBELĂ... 


Când imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început fără să ştie, acest grup curajos a avut aliați în 
Senat. Acei senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale în secret răsturnarea lui printr-o 
mişcare de preemţțiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți a 
fost instalată. La o întâlnire în reşedinţa lui Organa în Casa Cantham din Oraşul 
Imperial, Mohtma a îndemnat la revoltă generală împotriva lui Palpatine şi a forțelor 
sale crescânde. Organa s-a opus, temându-se că o asemenea mişcare ar fi putut 
distruge nu numai pe Palpatine, dar şi întregul sistem de guvernare pe care ei luptau 
să-l salveze. Organa dedicase întreaga sa viață democraţiei Vechii Republici şi 
sistemului senatorial şi socotea că odată pusă în mişcare pentru a-l opri pe Palpatine 
anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simţit urgia militară a lui Palpatine. Masacrul de la Ghorman a avut loc atunci când 
guvernatorul planetar ghormanez a refuzat să se încline în fața lui Palpatine. Cetăţenii 
acestei lumi, sfidând o sporire Imperială a impozitelor au organizat un protest paşnic 
pe principalul port spaţial al planetei, blocând pistele de aterizare folosite de navele lui 
Palpatine. Zeci de persoane au fost ucise şi alte sute grav rănite când o navă militară 
condusă de Căpitanul (ulterior Marele Moff) Tarkin a aterizat intenționat peste 
protestatari când venise să adune noile taxe. Acest eveniment a marcat moartea Vechii 
Republici şi în acel moment multe alte lumi au înțeles că sistemul democratic pe care 
îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai rebelilor din Senat au pus la 
dispoziția liderilor rebeli informații strict secrete, permițându-le să plănuiască lovituri 
prin surprindere împotriva navelor şi trupelor Imperiale. 

Multele grupuri izolate de rezistență împrăştiate în toată galaxia i-au pricinuit 
puţine griji lui Palpatine. Conducătorii lor erau săraci, iar forțele lor dezorganizate. Ei 
aveau puține arme şi desigur nimic din ceea ce ar fi putut face față forțelor imperiale 
însărcinate cu eliminarea lor. Multe unități de rezistență au fost dispersate sau chiar 
nimicite, iar planeta lor a fost pusă sub legea marțială. 

Implicarea senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă la 
urechea lui Organa i-a permis să părăsească capitala imperială. Astfel ea a evitat 


capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicaţiilor, la un acces mai mare la fonduri, aprovizionare 
şi armament cele trei grupuri principale de rezistență au căzut de acord să se unească 
într-un grup coerent. Acest Tratat Corellian a pus bazele Alianţei care în scurtă vreme 
şi-a sporit puterea grație nou-formatei unități. 

Declaraţia Rebeliunii, ratificată la aceeaşi conferință, l-a sfidat în mod fățiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie. 

Ai înlăturat conducătorii aleşi ai planetelor, înlocuindu-i cu Moff-i şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane fără a beneficia de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi; 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem ție şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie; 

Pentru îndeplinirea acestor țeluri noi punem chezăşie proprietățile, onoarea şi 
viețile noastre” 


Lumile de pe întinderea galaxiei s-au unit în lupta contra tiraniei lui Palpatine 
şi a Imperiului său. Divergenţele care existaseră cândva între rase şi specii au fost 
aruncate peste bord, deoarece dorința comună de libertate a devenit centrul de 
greutate al vieților lor. Piloţi spaţiali au străbătut distanțe interstelare, adeseori în 
mici nave de luptă, cu riscul de a fi detectați şi întemnițați de imperiali, în scopul de 
a se alătura Rebeliunii. 


